Soldata, pentsio eta zerbitzu publiko duinak aldarrikatu dituzte

Larunbateko manifestazioko deitzaileek ziurtatu zutenez, ″konponbidea posiblea eta beharrezkoa bezain premiazkoa da: aberastasunaren banaketa ekitatiboa″. Irurtzunen kontzentrazioa egin zen eta Altsasun manifestazioa.

Euskal Herriko Karta Sozialak deituta hainbat manifestazio egin ziren larunbat arratsaldean eta haietan 15.000 bat pertsona elkartu ziren. Mobilizazio haietako pare bat Sakanan egin zen eta ehun bat izan ziren elkartu zirenak. Salatu zutenez, ″egungo krisi sistemikoaren aurrean botere publikoek duten alternatiba da pertsona gutxi batzuek gero eta aberastasun handiagoa metatzea, langile klase gehiengoaren pobretzearen kontura″.

Egoera bideratzeko honako aldarrikapenak egin zituzten: gutxieneko soldata 1.400 eurokoa izatea; 1.080 eurokoa gutxieneko pentsio duina, Lanbide arteko Gutxieneko Soldataren %90 izateko helburuarekin; soldaten eta pentsioen soldata arrakala bukatzea, %24 inguru eta %37 baitira, eta arreta eta zaintzako gizarte eta osasun zerbitzuen sare publiko unibertsala. Horiekin batera, Nafarroako Gobernuari eskatu diote ″utz diezaiotela beste norabait begiratzeari eta egin behar dutena egin dezatela zerbitzu publikoak, pentsioak eta soldata duinak bermatzeko″.


Getxoko Nazioarteko Jazzaldiak itzulera arrakastatsua izan du bere 44. edizioan

Jorge Pardo, Tino di Geraldo eta Carles Benavent hirukotearen jazz-flamenko fusioak, Niño Joseleren gitarragaz batera, itxi zuten Getxoko Nazioarteko Jazzaldiaren 44. edizioa. Horien aurretik, beste 17 taldek emanaldiak egin zituzten ekainaren 30etik uztailaren 4ra bitartean.

Iñaki Saitua Getxoko Udaleko kultura programatzaileak eta Getxo Jazzeko zuzendariak azaldu du izurriteak ezarritako osasun-neurrietara egokitu behar izan dutela aurtengo programa, iazko jaialdia bertan behera geratu ondoren; hala ere, nabarmendu du oro har pozik daudela emaitzagaz: "Balantze baikorra egiten dugu publikoak ondo erantzun duelako eta kritikak ere oso onak izan direlako". Bestalde, azpimarratu du aurtengo jaialdian musikari-gazteen eta emakumeen presentzia ere nabarmena izateko helburua bete dutela.

«Balantze positiboa egiten dugu, garrantzitsuena jaialdia aurrera ateratzea zen, eta lortu dugu»

Iñaki Saitua, Getxo Jazzeko zuzendaria

Mugikortasun-murrizketak direla eta, aurten ez da AEBtako talde ospetsurik egon, hala ere, inguruko musikari esanguratsuak ekartzeko ahalegina egin dute, "jaialdiaren kalitatea mantenduz". Horien artean egon dira Maria João - Carlos Bica Quartet portugaldarrak, eta The Cuban Jazz Syndicate, Espainian bizi diren musikari kubatar onenetakoek osatutako boskotea. Besteak beste, Chano Domínguez eta Martiriok kopla klasikoen jazz-moldaketakaz ikusleak liluratu zituzten.

Saituak dio formatua ere moldatu behar izan dutela aurten: "Talde Lehiaketako emanaldiak goizeko ordutegian egin dira; ondorioz, jende gutxiago bertaratu den arren, garrantzitsuena aurrera ateratzea zen". Bestalde Bihotz Alai plazan egindako emanaldiek oso harrera ona izan dute, eta Muxikebarrin egin diren emanaldi nagusietarako sarrera guztiak saldu dituztela dio Saituak.

Talde Lehiaketari dagokionez, Michelangelo Scandroglio Quintet talde italiarrak bereganatu du aurtengo epaimahaiaren saria. Bigarrenak izan dira Víctor Jiménez & Friends, eta talde bereko Andreu Pitarch bateria-jolea izendatu dute instrumentista onena.

Emanaldiak bukatuta, Jorge Lopez de Guereñu margolariaren erakusketak ikusgai jarraituko du Romo Kultur Etxean, uztailaren 23ra arte. No Silence, No End izenburupean, hainbat urtetan jazzaren inguruan egindako margolanak bildu ditu bertan


Udalak emakume merkatari eta ostalariak omenduko ditu martxoaren 8an

Amasa-Villabonako Udalak emakumeek herriko merkataritzan eta ostalaritzan egiten duten lana goraipatu nahi du, ezinbestekoak baitira gure gizarteak behar bezala funtzionatu dezan.

Amasa-Villabonako eredu ekonomikoaren adibide bikaina dira, eta Udalak ere eredu hori sustatu nahi du, ekonomiak pertsonak erdigunean jarri behar dituelako, beren gaitasunengatik baloratu behar dituelako. Gainera, herri bezala aberasteko modu bakarra da berdintasuna.

Amasa-Villabonako merkataritzan eta ostalaritzan emakumea nagusi

Aurtengo Emakumeen Nazioarteko egunean Amasa-Villabonako komertzioak eta tabernak aurrera ateratzeko emakumeek burutzen duten ahalegin guztia eskertu eta aitortu nahi du Udalak, eta, bide batez, nabarmendu nahi du emakume enpresaburu billabonatarrak direla, beste emakume batzuei aukerak ematearen aldeko apustua egiten dutela. Baita ere guztiontzako bidezkoagoa den etorkizuna eraikitzen dutela.

Beraz, astelehenean, martxoaren 8an, eguerdiko 13:30etan, Udalak eskerrak eman nahi dizkie Erreboteko plazan bertan egingo den omenaldi xume baten bidez. Honen leloa "Amasa-Villabonako merkataritzan emakumea nagusi" izango da. Beatriz Unzue alkatea eta hainbat udal ordezkariez gain, Oihana Iguaran bertsolaria eta Oinkari Dantza Elkarteko bi dantzari ere izango dira.

Udaletik herritarrei omenaldian parte hartzeko deia luzatu nahi die herriko emakume hauek merezi duten omenaldia izan dezaten.


«Berdin dira bideko bihurguneak; pasioz bizi dugu gure lana»

Editore Independenteen Nazioarteko Topaketak eginen dituzte Iruñean, bihartik ostiralera. Liburuen edizio lanari begirako soa zabaltzeko balioko dute, Aritz Otazu Editargiko lehendakariaren esanetan. Egitarau mardula antolatu dute.

Liburugintzak eta edizioak erdiz erdi hartuko du Iruñea datozen egunetan: bihartik, azaroaren 23tik 26ra, Editore Independenteen Nazioarteko Topaketak eginen dituzte Baluarten; 300 editore baino gehiagok eginen dute bat hitzorduarekin. Hiriaren egongelan, berriz, Gazteluko plazan, Edizioaren Azokak bosgarren aldia izanen du, hilaren 25etik 28ra. Prestakuntza lanetan sartua dabil Aritz Otazu Editargiko lehendakari eta Mintzoa argitaletxeko editorea (Irun, Gipuzkoa, 1975).

Topaketek Parisen, Dakarren eta Lurmutur Hirian hartu izan dute leku aurreko aldietan. Nolatan ailegatu da Iruñera?

Prozesua orain dela bi urte hasi zen. Txalaparta argitaletxea eta Editargi, gure elkartea, Nazioarteko Editoreen Aliantzaren barrenean daude. Aliantza horretan gaztelaniazko lerroa gidatzen duena Paulo Slachevsky da, eta harekin hitz egin genuen Iruñera etor zedin, bagenekielako topaketak egitekoak zirela. Etorri zen, ikusi zuen hemen zer azpiegitura eta aukera ditugun, eta ez hori bakarrik: Nafarroaren historia ezagutu zuen. Horrek harrapatu egin zuen, eta esan zigun hautagaitza aurkez genezakeela. Gainera, esana ziguten ez zituztela topaketak hiriburu handi batean antolatu nahi. Nahiago zuten herri batean, edo, behintzat, hiri txikiago batean egin.

Gogorra izan da prestaketa?

COVID-19ak nabarmen eragin du prozesuan, baina ez beti kalterako. Beste herrialdeetako ordezkariekin eginiko bilera gehienak telematikoak izan dira, eta, horri dagokionez, nahiko hurbil izan gara batzuk besteengandik. Halere, badugu pena bat: azkenaldian egoerak berriz okerrera egin duela ikusita, editoreetako batzuek atzera egin dute, eta ez dira etorriko. Behintzat, online ariko dira.

Zein da topaketen muina?

Bi ardatz ditu, argi eta garbi. Batetik, Nafarroa mapan kokatzeko balioko du, bai edizioaren munduan, baita oro har ere. Zenbait inkesta egin ditugu editoreen artean; galderak egin dizkiegu bai etorriko direnei, bai etorriko ez direnei, eta gehienek ez dute Nafarroa ezagutzen. Europakoek, beharbada, bai; kanpokoek, ez. Bestetik, topaketetan egingo diren tailerretan zehaztuko dira datozen urteetarako bide orriak.

Zer esan nahi du editore independente izateak?

Gure estatutuetan jasota dugunaren arabera, sozietate bat independentetzat jotzeko ezinbestekoa da kapitalaren erdia baino gehiago liburuetatik ateratakoa izatea; %51 gutxienez, alegia. Badaude, adibidez, noizbehinka liburuak argitaratzen dituzten talde multimediak. Ez dira txarrak, inola ere ez, baina ez dira gu bezalakoak. Gainera, azken batean, editore independente bat zera da, zernahi talde politiko edo erakunderen esanetara jokatzen ez duena. Fundazio askok liburu ugari argitaratzen dituzte, baina talde edo alderdi bat izaten dute atzean.

Eguneroko jardunean, zertan ikusten da independenteen eta besteen arteko aldea?

Interesak ez dira berdinak. Adibidez, Planeta ez da independentea, besteak beste talde multimedia baten barrenean dagoelako, publizitatea daukalako, guk inola ere egingo ez genituzkeen liburu batzuk ateratzen dituelako. Liburu potenteak baino gehiago, liburu opariak egiten dituzte, aireportu liburuak. Gure xedeak ez dira haienak bezalakoak.

Topaketek balio dezakete editoreen lana aitortzeko ere?

Bai, eta jendeak ikusi ahalko du zenbat garen eta zertan gabiltzan. Txikiak gara, baina ez txarrak. Jendeak batzuetan uste du argitaletxe txikien lanak halamoduzkoak direla, eta argitaletxe handietan, berriz, kalitatea bermatuago dagoela. Ez da horrela.

Gizartea globalizazio prozesu sakonean da aspaldi. Hori arrisku da argitaletxe txikientzat?

Sumatzen da, eta topaketek balioko digute ikusteko zenbait herrialdetan sekulako presioak dituztela argitaratzeko. Europan ere baditugu presioak, baina, gehienetan, ez dugu aparteko trabarik izaten nahi dugun hori kaleratzeko. Beste nazio batzuetan askoz gehiago dituzte: Egipton, Libian, Sirian… Topaketetara 63 naziotako jendea etorriko da.

Hizkuntza gutxituak ere izanen dira hizpide. Horietan argitaratzeak malda malkartzen du?

Horixe da piztu nahi dugun eztabaida. Oraindik ere oso zaila da hizkuntza batzuetan deus argitaratzea, edo, hobeki esanda, hizkuntza jakin batzuetan kaleratutakoak behar bezala saltzea. Euskaraz asko argitaratzen da, noski, baina salmentak ez dira nahi bezalakoak; hori diote liburuzainek. Horren aurrean, zer egin behar da? Gehiago argitaratzeak handituko du euskarazko liburuek duten irisgarritasuna? Horrez gain, bada beste kontu bat ere: liburu denda askotako erakusleihoetan nekez ikusten da euskarazko libururik. Horiek ez dira egoten jendearen bistara, eta ikusten ez dena ez da erosten.

Bada beste hitzordu esanguratsu bat Iruñean: Edizioaren Azoka, 25etik 28ra. Itxaropentsu?

Bai, noski. Jendea pozik etortzen da, eta azokak arrakasta izaten du. Pentsa: antolatu genuen lehen aldian 1.500 bat lagun etorri ziren; azkenekoan, 20.000.

Paperaren hornidura falta mehatxu bihurtu da argitaletxeentzat. Zer gertatzen ari da?

Arazoa larria da. Adibidez, Mintzoa argitaletxeak paper mota aldatu behar izan du azken bi nobedadeak inprimatu ahal izateko. Prezioen igoera ere etorriko da, eta ikusi beharko da zer gertatuko den gero. Inprentakoek eskatu digute mesedez aurreratzeko zer inprimatu nahiko dugun hemendik martxora bitartean.

Estualdi askoko urtea izaten ari da. Ez da hala?

Bai. Kontua da edizioren munduan gauden gehienoi asko gustatzen zaigula hau. Agian, toki guztietan esaten dute hori, baina, gure bideak ikusita, agerikoa da. Berdin dira bihurguneak, problemak; bost axola. Pasioz bizi dugu.

Izan topaketetan, izan Edizioaren Azokan, zer aho zaporerekin nahi zenuke gelditzea jendea?

Egia esan, niri aski zait jendeari kultura hurbiltzearekin. Kultur munduan gaudenok uste izaten dugu dena unibertsitateetako korridoreetan eta tesietan egiten dela, eta hori ez da horrela. Esate baterako, Mintzoak 1533ko euskarazko liburu bat eskuratu zuen orain astebete. Gero, sare sozialetan ikusi nuen euskal filologo batzuk esaten ari zirela beraiek ordurako ezagutzen zutela ale hori. Barkatu, baina kultura herriarena da, ez lau filologorena. Zuk ezagutzeak ez du esan nahi besteek ezagutzen dutenik. Horregatik, iruditzen zait saiatu behar dugula kultura herritarrei eramaten, izan plazetan edo kongresutan. Horrela, agian lortuko dugu norbait gehiago gure kulturaz eta edizio lanetik ateratzen direnez maitemintzea.


Beasaingo Udalak Partecarren erabiltzaileak lagunduko ditu

Beasaingo Udalak Partecar aplikazioaren erabiltzaileei %50eko hobaria eskainiko die. Partecar autoa elkarbanatzeko aplikazioa da, propio Beasainerako sortua, eta udalak aplikazioa erabiltzera bideratu nahi ditu herritarrak.Aplikazioak ibilgailu pribatua erabiltzen duten eta ibilbide eta egutegi antzekoak dituzten pertsonak harremanetan jarriko ditu. Adur Ugartemendia Beasaingo Udaleko Lurraldea saileko zinegotziaren arabera, «Beasainen gisako ingurune batean garraio publikoak izan ditzakeen gabeziak osatzea» da app-aren helburua. Eta, bide batez, ibilgailuek sortutako isurpen tasa murriztea eta, erregaien kostua aintzat hartuta, familiengan duen inpaktu ekonomikoan laguntzeko.Aplikazioa aurreko astean zen martxan jartzekoa, baina oraindik ez dago eskuragarri. Beasaingo Udalak EHU Euskal Herriko Unibertsitatearen Udako Ikastaroen baitan antolatutako Smart Mobility: mugikortasun adimentsu eta jasangarri baterantz ikastaroan aurkeztu zuen aplikazioa, mugikortasun astearen testuinguruan.Kotxearen erabilera ahalik eta gehien murrizteko bizikleten erabiltzaileei ere erraztasunak emango dizkie. 80 bizikleta aparkaleku gehiago jarri dituzte herrian sakabanatuta. Esaterako, Loinazpe eskolaren albo batean.Ezkiaga auzoan bizikletak konpontzeko totema jarri dute. Konponketak eta mantenu lan arruntak egin ahal izateko zutabe bat da, Igartzako bizikleten garbigunearen alboan dagoena bezalakoa: allen giltzek ditu, bihurkinek. Udalak ongi zaintzeko eskatu du, eta arduraz erabiltzeko.Senpereko bidegorriaZaldizurreta eta Senpere arteko bidegorria ere egokitu dute. Arauak dio espaloiak gutxienez bi metroko zabalera izan behar duela, baina bidegorriak zati bat jan egiten zion eta oinezkoak eta txirrindulariak nahastu egiten ziren. Hemendik aurrera plataforma bakarra izango da, non oinezkoek izango duten lehentasuna eta txirrindulariek abiadura moteldu beharko dute.


Sturgeon: «Bigarren independentzia erreferenduma herrialdearen nahia da»

SNPk eta Alderdi Berdeak eserleku kopurua handitu dute, eta independentismoak 2011ko ordezkaritza errepikatu du, bere inoizko handiena: 129tik 72. Eskoziako lehen ministroarentzat, «ez dago justifikaziorik» galdeketa blokeatzeko.

Nicola Sturgeon Eskoziako lehen ministroak mezu argia bidali dio Boris Johnson Erresuma Batuko gobernuburuari: herritarrek bigarren independentzia erreferenduma sustatzeko babesa eman diotela, eta galdeketa hori egitea «oinarrizko printzipio demokratiko bat» dela: «Herrialdearen nahia da».

Aurtengo hauteskundeak azken hamarkadako arrakastatsuenak izan dira Eskoziako mugimendu independentistarentzat, bere inoizko ordezkaritzarik handiena errepikatzea lortu baitu. SNP Eskoziako Alderdi Nazionala gehiengo osotik aulki bakarrera geratu da, eta 64 eserleku izango ditu datorren legealdian, 2016an baino bat gehiago; Eskoziako Alderdi Berdea, berriz, sei diputatutik zortzira pasatu da, eta, hortaz, independentisten gehiengoa 69tik 72ra handitu da.

Erresuma Batutik ateratzearen aldekoek 2011ko bozetan lorturiko kopuru bera da, hitzordu horretan 69 ordezkari eskuratu baitzituen SNPk, eta bi ekologistek; horiez gain, diputatu independente bat ere agertu zen herrialdetik irtetearen alde. Hortaz, aurtengoarekin konparatuta, aldaketa nabarmenenak izan dira Alderdi Berdearen gorakada eta Sturgeonen indar politikoak gehiengo osoa berreskuratu ez izana. Hori lortzea zen bozetako helburua, batez ere Londresi begira bere jarrera sendoagoa bilaka zedin.

Eskoziako lehen ministroarentzat, baina, 65eko kopuruaren atarian geratzea ez da bigarren galdeketa egiteko oztopo izango, emaitzak baloratzeko emandako agerraldian berretsi duenez: «Garaipena historikoa eta ohiz kanpokoa izan da. Ez dago justifikaziorik bigarren erreferenduma blokeatzeko. Pandemia amaitzean egingo dugu, diputatuen gehiengoak herritarrekiko harturiko konpromisoa baita».

Beste behin ere, SNPren aldeko botoa handitu egin da —%48 ingurukoa izan da—, eta Sturgeonek arrakastatsutzat jo du joera hori, are gehiago kontuan harturik parte hartzea inoizko altuena izateko bidean dela.

Eta, horiek horrela, Eskoziako lehen ministroak ohartarazi du prest dagoela Erresuma Batuko Gobernuaren kontrako borroka konstituzional eta juridikoa abiatzeko, legezkoa eta nazioarteak onartua izango den galdeketa lotesle bat ziurtatze aldera.

Edinburgok bigarren erreferenduma egiteko lege proiektuaren zirriborroa aurkeztu zuen aurreko legealdiaren amaieran —ez du argitu noiz bozkaraziko duen—, eta dena prest da, printzipioz, 2023a amaitu aurretik hautetsontzietara deitzeko, betiere koronabirusaren pandemia amaitu baldin bada. Testu hori onartzeko, independentistek 2011ko diputatu kopuru bera izango dute, lehen galdeketarako erabili zutena.

Bigarrenerako bidea, baina, desberdina izan daiteke: hauteskundeen ostean, Sturgeonek berriz eskatuko dio Johnsoni erreferenduma egiteko baimena, eta hark ezezkoa emango dio; Eskoziako Parlamentuak, hortaz, galdeketa egiteko lege proiektua onartuko du, eta, lege bilakatu aurretik —erregetzaren baimena behar du—, Londresek auzitara eramango du, Erresuma Batuko Gorenera.

Azkenaldian, independentziaren aldekoak %50-54 artean ibili dira —2014ko erreferendumean %45 izan zen—, batez ere iragan udatik Gabonetara arte, eta ez dute lortu ezezkoarekiko tartea gehiago handitzea, hogei bat inkestatan jarraian unionisten aurretik egon arren. Orain, baina, %50era itzuli da, eta horrek independentistei ez die behar adinako segurtasuna eman erasoaldi politikoari eusteko; Eskoziako lehen ministroak iradokia du %60ra iristea nahi duela ziur egoteko.

Ikusteko dago, gainera, SNPk eta ekologistek koalizio gobernu bat osatuko duten; oraingoz ez da horri buruzko elkarrizketarik izan, baina Alderdi Berdearen buruzagietako batek kanpainan adierazi zuen agintean sartzeko prest leudekela.

Salmondek ordezkaritzarik ez

Ordezkaritzarik lortu ez duena Alex Salmond Eskoziako gobernuburu ohiaren Alba Alderdia izan da. Orain arteko inkesta eta zundaketek hori iradoki dute, eta Salmondek atzo aitortu zuen aulkiak lortzeko aukera gutxi zituztela; are, zenbaketak aurrera egin ahala, agintari ohia bera ez dute aukeratu ere egin aurkeztu egin den eskualdean.

Sturgeonek, beraz, lasaitua hartu du, balizko bigarren galdeketara biderako egutegiaren kontrola izango baitu; izan ere, Alba Alderdiak presa handiagoa erakutsi du, eta parlamentuan indar horrek ordezkariak izateak edo horien menpe egoteak eragina izan zezakeen SNPren planetan.

Unionisten artean, Eskoziako Alderdi Kontserbadoreak oposizioko indar nagusi izaten jarraituko du. 31 eserleku bildu ditu (duela bost urte bezala), eta haren atzetik geratu da Eskoziako Alderdi Laborista, 22 aulkirekin (-2); Liberal Demokratak indar politikoa izan da azkena, lau aulki jasota (-1).

Alderdi horien hauteskundeotako helburua SNPren gehiengo osoa eragoztea zen, Douglas Ross kontserbadoreen buruzagiak kanpainan hainbatetan errepikatu duenez; xede hori, hortaz, betetzat jo dezakete.

Laboristak nagusi Galesen

Galesen, berriz, laboristak izan dira arrakastatsuenak, eserlekuen erdia jaso baitute, 60tik 30 (+1). Hala, Mark Drakefordek lehen ministro karguan jarraituko du, eta espero da aurreko legealdiko gobernabide akordioa errepikatuko duela Liberal Demokratak-ekin; azken horrek duela bost urteko ordezkaritzari eutsi dio, aulki bakarrekoa.

Plaid Cymruri dagokionez, huts egin du Galesen independentisten artean izandako gorakada ordezkaritzan islatzen, eta oposizioko indar nagusi izateari utzi dio. Adam Price buru duen alderdiak 60 aulkitik hamahiru bildu ditu (+1), baina toryen gorakada handiagoa izan da, eta aurrea hartu diote alderdi independentistari; kontserbadoreek hamasei diputatu izango dituzte parlamentuan (+5).


Sevillara heldu diren zale gorritxoak hiriaz gozatzen ari dira

Sevilla ederki ari dira girotzen jarraitzaile gorritxoak. Badakite une historiko bat ari direla bizitzen eta Errege Kopa Iruñera eraman nahi dute bueltan.


Lasaotarrek Espabilau Eguna ospatuko dute auzoan igandean

Espabilau Eguna ospatuko dute igandean Lasaon, eta beste urteetan bezala, herri kirolak eta sukaldaritza izango dira protagonistak aurtengo festan ere. Izan ere, trontzan, sokatiran nahiz lokotx biltzen nor baino nor jardun ostean, mantala jantzita neurtu beharko dituzte indarrak auzotarrek, paella egiten. Herri kiroletan aritutako auzotar berberak lehiatuko dira kozinatzen; hori da proben xarma.

Gainontzean, 11:00etan hasiko da jaia Azpeitia eta Zestoa arteko auzoan, joaldunen kalejirarekin. 11:30ean jokatuko dituzte herri kirolak, eta 13:00ak inguruan hasiko da sukaldeko lehiaketa.

Bi txapelketa horiek bukatuta, 14:00etan emango dizkiete sariak herri kiroletan eta sukaldean onenak izan diren taldeei, eta 14:30ean herri bazkaria egingo dute guztiek.

Arratsaldez ere egongo da zer egina Lasao auzoan. 16:00etatik aurrera, adibidez, mus txapelketa jokatuko dute, eta gaztetxoenentzat jolasak eta herri kirolak prestatu dituzte. Hasi bezala bukatuko dute eguna: Espabilau kalejirarekin, 20:00ak inguruan hasita.


Giharra

Ukaezina da Tourrak izan duen arrakasta. Lasterketa arduradunari egindako elkarrizketa batean hurrengo lerroburu honekin geratu nintzen: “Tourra identitate bat erakusteko aukera da, herrialdearen onena mundu osoari erakusteko garaia da”. Eta hala izan da; jendetza batu da bide bazterretan, ikurrinak lau haizeetara, euskara erabili da lasterketa hasieretan eta bukaeretan. Horrek guztiak berriro baieztatu du herri honetan badagoela nahi bat: nor garen erakustea, identitate nazional bereizi bat dugula, eta aukera dugun guztietan munduari erakusten diogula zer gura dugun.

Ideia horri bueltaka nabilela, Espainiako Auzitegi Konstituzionaletik etorritako azken epaiaren berri izan dut. Oraingoan ezeztatu egin du EAEko udalen legeak euskara hutsean jardun ahal izateko ematen duen eskumena. Zer eta “oreka linguistikoa” urratzen duelako! Epai hau dator euskararen erabileraren eta normalizazioaren kontra ebatzi diren beste askoren segidan. Ezbairik gabe, oldarraldi judizial baten aurrean gaude, non euskaldunen hizkuntza eskubideak jomugan dauden. Gainera, okerrera egiteko arrisku handia dago. Ikustea besterik ez dago maiatzaren 28ko hauteskundeen ostean Espainiako eskuinak hartu dituen lehen neurrietako batzuk gaztelaniaren aldeko eta estatuko hizkuntza gutxituen aurkakoak izan direla.

Ez datoz garai onak berdintasunaren alde sinisten dugunontzat, baina gure esku dago giharra erakutsi, eta datozen urraketei STOP esateko. Tourrean egin dugun moduan egingo al dugu, orain, gure hizkuntzaren defentsan?


Beaskoetxea eta Lopez, nagusi Lekeren eta Minvielleren aurka

Irabazleek erraz bereganatu zuten neurketa (15-8 eta 15-5). Lehen setean, 8-0 jarri ziren aurretik; bigarrenean, berriz, 6-0. Hala ere, batez ere lehenengo setean, zuriek estutu egin zuten bikote laranja (10-7), baina alferrik.

Beaskoetxeak eta Lopezek bi setetan garaitu zituzten Leke eta Minvielle (15-8 eta 15-5) Eusko Label Winter Serieseko 6. jardunaldiko neurketan. Bi jokoetan tanto errenkada luzeak eginez aurreratu baziren ere, lehen setean zuriak era arriskutsuan hurbildu zitzaizkien. Hala ere, laranjek berriro erritmoa hartu eta erraz bereganatu zuten jokoa.

Benetan zaila jarri zitzaion lehen jokoa Leke-Minvielle bikoteari, atsedenaldirako 8-0ekoa erakusten baitzuen markagailuak laranjen alde. Aldageletatik bueltan, ordea, lehen tantoa haiena izan zen, eta tantoz tanto aldea murrizten joan ziren, Beaskoetxea eta Lopez urduritzeko lain. Izan ere, 10-7 eta 11-8 gerturatu ziren. Dena dela, hortik aurrera, laranjek ez zuten hasieran lortutako abantaila alferrik galdu nahi izan, eta 15-8ko markagailuarekin eskuratu dute lehen seta.

Polemikarako tarterik ere izan zen lehen zati horretan. Horren adierazle bikote zuriak birritan eskatu zuela epaileak zalantzen txokora joatea, kasu bietan Lopezi pilotak zesta barruan punpa egin ziolakoan. Lehenengoan, epaileek arrazoia eman zieten zuriei (10-5). Bigarrenean, ordea, epaileek laranjei eman zieten tantoa (12-8), pilota zestatik guztiz atera ez zela argudiatuta.

Bigarren setean, zuriek ez zituzten hainbeste estutu laranjak. 6-0 aurreratu ziren Beaskoetxea eta Lopez, eta atsedenaldira 8-1ekoa zen emaitza joan ziren. Beaskoetxeak mota guztietako tantoak egin zituen, eta 13-2 jarri ziren nabarmen agintzen. Zuriek orduan hiru tanto egin zituzten jarraian (13-5) markagailua itxuratuz; dena dela, lehian zehar 19 tanto egin zituen aurrelari gernikarrak bigarren jokoko 14.a erdietsi zuen, eta bertan amaitu ziren zurien aukera guztiak (15-5).

Azkenean, sorpresarik ez Winter Serieseko 6. jardunaldian. Horrenbestez, Beaskoetxea eta Lopezen eskuetan dago sailkapena eskuratzea orain. Izan ere, 4 puntu bilduta, Johan eta Del Rioren aurkako partidan erabakiko da txapelketan jarraituko duten edo ez. Lekerentzat eta Minviellerentzat, bestalde, sailkapena ia ezinezkoa da.


Gaztetxoen danborradan izena emateko epea datorren asteartean irekiko dute

ATLO elkarteak ezagutarazi du datorren asteko asteartetik ostegunera artekoa izango dela sanpedroetako gaztetxoen danborradan izena emateko epea. Interesa dutenek kultur etxera joan beharko dute egun horietako batean, 18:00etatik 19:00etara.

2006 eta 2016 artean jaiotakoek hiru aukera izango dituzte: danborrak nahiz kupelak jo edo kantinera izan. 2017an eta 2018an jaiotakoek, berriz, bi: kantinera edo gastadorea izan.


Mendiaren paradisuaz gozatzeko aukera izango dugu "BBK Mendi Film"en

Aitor Elduaienek esan digunez, aurten zalantza zuten arren, pelikula gehiago iritsi zaizkie.

Aitor Elduaien BBK Mendi Filmeko komunikazio arduraduna eta aurkezlea da. Edizioaz eta horren bueltan egiten diren ekintza ezberdinen inguruan hitz egin digu. Mendizaletasuna eta gai honi lotutako ekimen guztiak oso ongi etorriak direla esan digu.


PTGaraiak gune kardio-babestua sortuko du boluntarioen bitartez

PTGaraiaren instalazioetan datorren martxoaren 21ean istripu kardiobaskularren tratamendu goiztiarrean trebatutako boluntarioen komunitate bat eraikitzea helburu duen prestakuntza antolatuko da, lan-eremu kardiobaskular babestu bat bermatzeko.

PTGaraiak, lan-eremu seguru bat sortzeko konpromisoan, hitzarmen bat sinatu du Bexen Cardiorekin, boluntarioen kolektibo bati doako prestakuntza eskaintzeko, Errealitate Birtuala aplikatuta, pertsona horiek jasotako ezagutza lan-espazioan edo beste edozein lekutan aplikatu ahal izan ditzaten.

Lehenengo proposamen honek 20 pertsona prestatu nahi ditu.

Urtero 17,5 milioi pertsona baino gehiago hiltzen dira mundu osoan gaixotasun kardiobaskularren ondorioz, eta gaur egun gaixotasun kardiobaskularrak dira Espainiako lehen heriotza-kausa. Ospitalez kanpoko bihotz-biriketako geldialdiek 30.000 heriotza eragiten dituzte urtean Espainian, eta biziraupenaren batez bestekoa % 10ekoa da. Euskadiko larrialdi-zerbitzuek hilean gutxi gorabehera ospitalez kanpoko 70 bihotz-arnas geldialdi artatzen dituztela uste da. Izan ere, bat-bateko bihotz-heriotza gehienak ospitale-ingurunetik kanpo gertatzen dira.

Horregatik, biziraupen handiagoa lortzeko modu bakarra biktimei tratamendu egokia eta goiztiarra ematea da, eta, horretarako, ezinbestekoa da herritarrek parte hartzea: geldialdi baten aurrean bizirauteko probabilitatea maximizatzeko, azkar eta eraginkortasunez erantzuteko gai den komunitate bat izan behar dugu. Ikerketek erakusten dutenaren arabera, komunitatearen parte-hartzeak nabarmen hobetzen du ospitalez kanpoko bihotz-biriketako geldialdiaren arreta. Proiektu honek bizitza bat salbatzeko beharrezkoak diren ezagutzak emango dizkie boluntarioei.

Informazio gehiago eta izen ematea kontsultatzea nahi izanez gero sartu Garaia Parke Teknologikoaren web orrialdean.

IZEN-EMATEA:

- 2022/03/21 10:00 – 13:00 hemen.

- 2022/03/21 14:00 - 17:00 hemen.


Biziak min egiten duenean sortutako poema liburua

Aitaren gaixoaldia eta heriotza jasotzen ditu poema piezatan Urkiagak 'Bizia min' liburuan.

Berrogei poema atzerakako kontaketan. Poema bakoitzak zenbaki bat du, letraz emana.

Zeron amaitzen da.


Belaunaldien arteko doinuak

Altsasuko festetako iazko kontzertua "jendetsuenetariko eta arrakastatsuenetariko" bat bezala gogoratzen dute Puro Relajo taldeko kideek. Etzi kontzertua eskaini behar zuten Altsasun, baina taldeak jakinarazi duenez, kide batek COVID-19aren proban positiboa eman du, eta "penarekin" kontzertua atzeratu behar izan dute

Oibarkoak dira, baina Sakanarekin harreman estua dute. Puro Relajo 2013. urtean sortu zen, kantu afari batean, eta zazpi urte hauetan mexikarrak eta rantxerak abesten dituen talde ospetsuenetarikoa bihurtu da. David Garcia Erviti taldeko kideak aipatu duenez, "pena da aurten iazkoa ezin errepikatzea. Giro handia zegoen". Kultur emanaldi guztiak bezala, egoera berrira moldatu behar izan dituzte kontzertuak, hala ere, jendea "animatzea eta dibertitzea" da oraindik ere Puro Relajoren xedea. Ostiralean Altsasun kontzertua eskaini behar zuten, baina taldeak jakinarazi duenez, kide batek PCR proban positiboa eman du, eta egun hauetarako aurreikusita zituzten kontzertuak bertan behera utzi behar izan dituzte. Altsasura itzultzeko data berria bilatuko duela esan du ere Puro Relajok sare sozialen bidez.

"Sakanan jendeak oso ongi erantzuten du, oso eskertuak gaude bertan izan dugun harrerarekin". Bailaran egin zuten lehenengo kontzertua Uharte Arakil izan zela gogoratu du Garciak, eta urteekin "herri ia gehienetan egon gara, behin baino gehiagotan". "Etxetik" gertu geratzen zaie Sakana, "eta leku oso polita da". Haranera itzultzeko gogoz egoten dira. Gainera, Sakanarekiko lotura gehiago dituzte, Lakuntzan bizi den Iñaki Bizkairen lagunak direlako. "Txuma gure akordeoilariak ezagutzen zuen. Nik ere ezagutzen nuen Nafarroa osoan ibili delako, eta ezaguna delako". Ondorioz, Puro Relajo taldea Iñaki Bizkairen diskoaren aurkezpeneko talde gonbidatua izan zen.

Mexikarrak abesten ditu, batik bat, Oibarko taldeak. "Ia hemengo musika bezala" ulertzen du Garciak: "Nafarroan oso errotuta dago. Taldeko bost kideok txikitatik mexikarrak entzun ditugu gure gurasoen entzuten zituztelako, eta estilo horrekin lotura berezia geneukan". Estilo hori taldearen sorreraren arrazoia izan arren, urrats bat gehiago eman zuten eta errepertorioa euskal kanta tradizionalak sartzen hasi ziren: Txoria txori, Xalbadorren heriotza eta abarren bertsioak egiten dituzte. Baita hegoamerikar musika ere. "Herri musika egiten dugu. Jendeari gustatzen zaion musika. Harrera oso ona izaten dute, eta animatzeko eta dibertitzeko balio dute".

Xarma

Herri musika jo arren, Puro Relajoren musikak "ukitu" berezi bat du. "Hori esaten digu jendeak". Lehenengo diskoa grabatu zutenean, "beldurra" izan zuten taldeko kideek, izan ere, Garciak azaldu duenez, ez dute mariatxiek erabiltzen dituzten gitarra handiak erabili, "eta ez genekien nola entzungo zen". Baina diskoa entzun zutenean, soinua gustatu zitzaien. Baita jendeari ere. "Puro Relajok berezko soinua zuela esaten hasi ziren, baina ez genuen guk bilatu". Soinu oso "identifikagarria" lortu dutela esaten dute zaleek. "Bilatu gabe, soinu berezi batekin lotzen gaituzte".

"Hasieratik desberdin egiten dugula esan izan digute". Zuzenekoak dira Puro Relajoren beste bereizgarrietako bat. "Oso indartsuak izaten dira". Mariatxi tradizional batekin alderatuta ere, haien estetika desberdina da. Jendeari eskerrak eman nahi dizkio taldeak, "hasieratik ongi pasatzera eta disfrutatzera etorri direlako". Kontzertu parte-hartzaileak eta hartu-eman handikoak egiten dituzte. Jendeari abesteko aukera ematen diote. "Kontzertu bat ez du taldeak egiten, kontzertuak publikoak egiten du. Sakanan topatzen dugun publikoa, esaterako, gozamena da, haiek egiten dutelako kontzertua". Jendearekin konektatzen dute. "Modu hunkigarrian edo umoretsuan abestien artean hitz egiten dugu eta abestiak azaltzen ditugu". Boluntarioak eskatzen dituzte ere, "eta oso gutxitan ez da inor atera". Aurten ezin dituztela horrenbeste zuzeneko egin, faltan nabaritzen dituztela esan du Garciak.

Jende helduarendako musika estiloa egiten zutela pentsatzen hasi zen Puro Relajo, "baina harritu gaitu plazetan adin guztietako jendea ikusteak. Gu bezala mexikarrekin hazi diren haurrak eta 90 urteko aiton-amonak". Hori bizitzea taldearendako "oso berezia" dela aitortu du Garciak. "Belaunaldi ugari plazan estilo bakar batean abesten eta dantzan elkartzea izugarria da. Garai bateko festetara itzultzea bezalakoa da, denak plazan elkartzen zirenean". Orain aukera gehiago daudenez, plazan hainbeste jende elkartzea zailagoa dela esan du, "oso pozik gaude".

Musikariak azaldu du Mexikora migratu zuten euskaldunak izan litezkeela mexikarrek Euskal Herrian duten arrakastaren sekretua. “Musika hori ekarri zuten, eta gu musika hori entzunez hazi gara". Musika estilo hori "gurea bezala" gelditu dela dio.

Plazatik estudiora

Zazpi disko kaleratu ditu Puro Relajok. Lehenengo hiruretan mexikarrak, Hego Amerikako abestiak eta euskal kantaren bat grabatu zituzten. Laugarrenean, "jendeak eskatzen zigulako", euskal abestien bertsioak grabatu zituzten. "Modu berezian egiten genituela esaten ziguten, ukitu berezi bat ematen geniela". Arrakastatsua izan zela dio musikariak eta oraindik ere "ongi saltzen" dela. Bosgarrenean eta seigarrenean rantxeretara itzuli ziren, eta zazpigarrenean zuzeneko batekin "ausartu" ziren. "25 abesti ditu: 15 gaztelaniaz eta 10 euskaraz". Abesti berriak sartu zituzten zazpigarren disko horretan. "Kapritxoa eman genuen". Beste disko bat prestatzen ari direla aurreratu du Garciak.

Zazpi urtetan garapen handia izan du taldeak. "Txantxetan hasi ginen. Uda hartan zortzi kontzertu eskaini genituen. Hasiberriak ginen, eta artean ez genuen oso serio hartzen". 2014an, taldea sortu eta urtera, lehenengo diskoa kaleratu zuten. "Ibilbide serioagoa hartu genuen". 25 kontzertu egin zituzten urte hartan, hurrengoan 60 eta hurrengoan 80. "Progresiboa izan da". Guztira, 500 kontzertu baino gehiago egin dituztela esan du Garciak.

"Ez zitzaigun burutik pasa ere egin arrakasta hau izango genuenik". Taldekide guztiak aurretik beste talde batzuetan ibiliak ziren. "Baina elkartu ginen, eta gauzak ongi egin nahi genituen". Diskoak harrera ona izan zuen, eta jendearen erantzuna eskertzeko diskoarekin lortutako diru horrekin beste disko bat grabatzea erabaki zuten. "Gurpil bat egin dugu. Diskoek kontzertuak elikitzan dituzte eta kontzertuek diskoak". Sare sozialak ere aliatuak izan dira hasi zirenetik. Youtuben musika bideoak egiten dituzte, haien abestiekin istorioak kontatzen.

Aulkietan dantzan

Dantza egin gabe dantzatzeko sekretua dutela azaldu du Garciak, "eta praktikara eramaten ari gara". COVID-19 birusaren ondorioz sortutako egoera berriaren aurrean, "buelta bat" eman behar izan diote haien ikuskizunari: "Orain kontzertuak eserita, segurtasun tartea mantenduz eta maskara jantzita disfrutatzen dutenez, denbora guztian guri begira egon behar dira eta erritmo gehiago sartzea erabaki dugu". Jendearekin "zuzenago" komunikatzen saiatzen dira, baita "alaitasuna" eramaten ere.


Distantzia ezberdinetako probetan hartu dute parte Arrasateko atleta gaztetxoek Orion

Orion jokatutako Kamel Ziani krosean hartu dute parte Arrasateko atletismo taldeko korrikalariek. 2.000 metroko distantziako proban, lehen postua lortu du Siro Etxeberriak.

Kamel Ziani krosa jokatu zen Orion, laugarrenez, joan den martitzenean eta han izan ziren Arrasate atletismo taldeko hainbat korrikalari gaztetxo. Kategoriaz kategoria adin-tarte bakoitzera egokitutako lasterketak izan ziren eta distantzia ezberdinetakoan hartu zuten parte arrasatearrek ere.

Nesken alebin mailan, esaterako, 1.200 metroko distantzian, hauek izan dira emaitzak: Nile Agirretxe laugarren, Elene Kortabarria hamargarren, Laida Zubizarreta hamaseigarren, Irati Regodesebes hamazazpigarren eta Ilargi Sanzberro hogeita hamaseigarren. Nesken infantil mailan, berriz, 1.500 metroko lasterketan: Uxue Elkorobarrutia hamaikarren postuan helmugaratu zen, June Bengoa hamazazpigarrenean, Leire Luengo hogeita laugarrenean, Maren Aperribay hogeita bosgarrenean eta Ane Zubizarreta hogeita zazpigarrenean. Mutiletan, infantil mailan, 2.000 metroko distantzian: Siro Etxebarria lehenengo eta Markel Rodriguez zortzigarren.


Txokolatezko 'Guernica', Picassoren margolan mitikoa, ikusgai

Euskal lurraldeetako txokolatearen ia 40 profesionalek eta gozogilek hartu dute parte ekimenean. Gernikako bonbardaketaren 84. urteurrena izango da astelehen honetan.

Guernica Picassoren margolan mitikoaren erakusketa ibiltaria martxan jarri dute Gernikan (Bizkaia). Kasu honetan, artelana txokolatezkoa da, baina originalaren tamaina berekoa.

Euskal Herriko Gozogileen Federazioaren ekimena da. Arantxa Tapia Eusko Jaurlaritzako Ekonomia Garapenerako sailburua erakusketaren inaugurazioan izan da.

Gernikako bonbardaketak eragindako hondamena islatu nahi izan zuen Picassok 1937an. Bonbardaketaren 84. urteurrena astelehen honetan izango da, eta horren harira antolatu dute ekimena.

Jatorrizko mihisearen neurri berdina du txokolatezko artelanak, eta euskal lurraldeetako txokolatearen ia 40 profesionalek eta gozogilek sortu dute.

Aireko erasoaren biktimak gogora ekartzeko ekimenetako bat da erakusketa. Ekitaldi nagusia astelehen honetako lore eskaintza da. Iñigo Urkullu lehendakariak bertan parte hartuko du.


30 hildakotik gora eta 700 zauritu Iraken, Al Sadrek politika utziko duela iragarri ondorengo istiluetan

Hauteskundeak irabazi arren kleriko xiitak ezin izan du gobernurik osatu, eta hori salatzeko hartu du erabakia. Erabakiak zurrunbilo politiko eta istilu oso latzak eragin ditu.


Ipuin kontalaria Irurtzunen

Abenduaren 22an, osteguna, Sergio de Andresek ipuinak kontatuko ditu, Irurtzungo liburutegian.

Sergio de Andres ipuin kontalariaren saioa izanen da abenduaren 22an, osteguna, 17:30ean, Irurtzungo liburutegian. Lau urtetik gorako haurrei zuzendutako emanaldia izanen da, eta elebiduna izanen da, hau da, euskara eta gaztelania tartekatuko ditu.


Bihar egun osoko festa egunarekin bukatuko dituzte Azkoitiko Matadeixeren 22. urtemugako ospakizunak

Matadeixen eskaintzen dituzte filmak. (Argazkia: Beris Txokondo) Azkoitiko Matadeixek 22 urte betetzen ditu aurten, eta urtemuga ospatzeko, egitarau zabala prestatu zuten Matadero Ekintzakeko kideek ekainerako. Hainbat kontzertu, Dantza ala hil zinema zikloa eta ekitaldi bereziak egin dituzte ekainaren 9tik gaur artean, eta biharko egun osoko egitaraua prestatu dute. Besteak beste, bizipoteoa, bazkaria eta serigrafia tailerra egingo dituzte goizean eta arratsaldean. Gauean, berriz, Anakrosis, Nasty Surgeons eta Nekrocake taldeen kontzertuak izango dira, eta, ondoren, VI. Gau Beltza egingo dute. Hona hemen, biharko egitaraua: Ekainak 30, larunbata. 12:00. Bizipoteue. 14:30. Bazkaria. 17:30. Serigrafia saioa. 22:30. Kontzertuak: Anakrosis, Nasty Surgeons eta Nekrocake. 00.00. VI. Gau Beltza.


«Jendeak herrian saltzen duzun zenbakia erosi nahi izaten du»

Herriz herri aritzen da ONCEko kupoia eta beste zozketa batzuk saltzen Jesus Angel de Marcos Frias. «Ibilbide bat egitearen gauza politenetarikoa jendearekin izaten duzun gertutasuna da», azaldu du De Marcos ONCEko saltzaileak.

ONCE erakundearen zozketen saltzailea da Jesus Anjel De Marcos Frias (Ordizia, 1974). Goierri eta Tolosaldeko hainbat herritan aritzen da saltzen. Tolosaldean Jesus bezala ezagutzen dute, eta bere jaioterrian eta inguruan Medu ezizenez. Euskaldun berria da eta euskaraz hitz egiteko moldatzen da, baina zozketei buruzko azalpenak ematen dituenean nahiago du gazteleraz aritu: «Lasaiago geratzen naiz, gai horietan ez zaidalako gustatzen gaizki-ulertuak egotea».

Noiz hasi zinen ONCEko saltzaile moduan?

2013an hasi nintzen. Beasainen zenbait astez ordezkapen bat egin nuen eta segituan hasi nintzen orain egiten dudan ibilbidea egiten.

Zer ibilbide egiten duzu?

Normalean goizetan Ordizian egoten naiz, eta gero arratsaldean egiten dut ibilbidea. Zaldibian tarte bat egoten naiz, eta gero hortik Larraitzera joaten naiz. Handik Abaltzisketara. Gero Amezketara eta handik, Alegiara joan aurretik, Route 33tik pasatzen naiz. Beti zenbaki bera jokatzen dute, 1933, Altuna familia Ogi Berri enpresarekin hasi zeneko urtea. Ondoren, Alegiatik Ikaztegietara joaten naiz eta hortik Itsasondo eta Legorretara. Jende askok bizikletan egiten duen ibilbide hori, nik kupoiekin egiten dut. Bost edo sei gauza zehatz egiten ditut herri bakoitzean, bezero finko batzuekin lotuta, adibidez taberna eta denda batzuekin. Ez naiz egoten denbora guztian leku berean, baina gutxi gorabehera ordu tarte berean pasatzen naiz herri bakoitzetik, eta horrela jendeak badaki noiz topatuko nauen. Batzuetan brometan esaten didate egunen batean berandu nabilela, baina saiatzen naiz ordutegi jakin bat betetzen. Bestalde, larunbat goizetan, 09:00etatik 12:00etara, Tolosako Maxi Eroskin izaten naiz. Sagardotegietara ere joan izan naiz, garaia denean, baina pandemiarekin asko jaitsi da azken bi urteotan.

Bezero asko ohikoak izango dira, ezta?

Hain justu, ibilbide bat egitearen gauza politenetakoa jendearekin izaten duzun gertutasuna da. Donostian edo Bilbon lana egitea tokatzen bazaizu, salmentari dagokionez merkatu zabalagoa izango duzu, baina herri txikietan jendea oso eskertua da. Herrira bertara joaten zarela eskertzen du. Gainera, jendeak herrian saltzen ari zaren zenbakia erosi nahi izaten du. Norbaiti tokatzen bazaio bere lagunari edo herritarrari ere tokatzea gustatzen zaio. Batzuetan ere broma moduan esaten didate: «Herrian tokatzen bada eta nik ez badut hartu, badakizu zer izango den besteak aguantatzea?».

«Ikusmen arazo handiak zituen haur baten gurasoek behin esan zidaten laguntza asko jasotzen ari zirela ONCEren aldetik eta nire lana eskertu zidaten»

Eta egunero erosten dute kupoia?

Jende askok esaten dit egunero ogia, egunkaria eta kupoia erosten dituela, baina azkenaldian prezioen igoerarekin ez dute horrenbeste erosten kupoia. Ni saltzailea naiz, baina ulertzen dut jendeak jokatzen duen diru kopurua gutxitzea. Hori bai, jende asko ere badago sariak lortzeko nahiaz aparte helburu sozial batengatik erosten dituela ONCEren zozketetako txartelak. Badago jendea tokatu zaiona familian ikusmenarekin arazoak dituen norbait izatea eta ONCEren bazkidea dena, eta zure lanean animatzen zaituena. Adibidez, ikusmen arazo handiak zituen haur baten gurasoek behin esan zidaten laguntza asko jasotzen ari zirela ONCEren aldetik eta nire lana eskertu zidaten. Eta horixe ere da politena, lan honek duen alderik atsegingarrienetakoa.

Nabaritzen da, beraz, gaur egun jendeak gutxiago jokatzen duela?

Jendeak agian zerbait gutxiago erosten du, baina behintzat zer edo zer eramatea gustatzen zaio. Jendeak esaten duen moduan, zerbait tokatzeko arriskua izateko. Gainera, erosten duenak oso adi jarraitzen du zein izaten diren zozketen emaitzak. Internetez begiratzen dute gazteenek, baina nik esaten diet ziurtasun gehien ematen duena, soinean eramaten dudan terminal edo makinatik txartela pasatzea dela. Gero, ez badago saririk, askotan brometan esaten didate ea makina hori ondo dagoen... Makinak ozen esaten du txartelak saria duela. 200 euro arte makinak ozen esaten du, baina kopuru handiagoa bada ez du ozen esaten, diskrezioa mantentzeagatik. Sari handiagoa tokatu bada, makinak hori azaltzen dit, eta orduan diskrezioz erakusten diot bezeroari.

Bederatzi urte hauetan sari nabarmenik ematea tokatu zaizu?

100.000 eta 20.000 euroko sariak eman ditut, baina niri gustatzen zaidana da kopuru txikiagoak banatu arren, saria jende askok jasotzea. Tolosako Eroskin gertatu izan zait zenbaki bat saltzea, guztira 55 kupoi, asteburuko soldatatzarra deitzen zaion zozketan. Bi eurorengatik 200 euro jasotzen dituzu. Gainera, horrelakoetan, ohiko bezero gehienei saltzen diozu. Eta ez da dirutza, guztira 11.000 euro inguru direlako, baina jende askori banatzen diozu eta hori gustagarria da.

Horregatik, zenbaki bera jendearen artean banatzea gustatzen zait. Horrela, zenbaki hori tokatzen bada, jende gehiagori tokatuko zaio. Eta lehen esan bezala, jende askok herri txikietan horregatik eskatzen dit herrian bertan banatzen ari naizen zenbakia emateko.

Jokoak ere arazoak sortu ditzake.

Gu joko arduratsuarekin konprometituta gaude. Txalekoan bertan jartzen du. Adibidez, ez diogu saltzen 18 urte baino gutxiago duenari. Bestalde, ikusten baduzu, intuizioz, norbaitek jokoarekin arazoak dituela, egoera hori zaintzen saiatzen gara. Kupoiarekin eta antzeko zozketekin ez da horrelako arazorik izaten. Errazagoa izan daiteke harraskatzeko diren jokoekin. Adibidez, ez dago arazorik lagun batzuk elkarrekin badaude, eta bakoitzak euro bat jartzen badu eta gero ateratzen dena denen artean banatzen badute. Arazoa izan daiteke norbait ikusten baduzu harraskatzeko txartelak ia modu konpultsiboan erosten. Horrelakoak ikustea ez zait gustatzen. Eta ni saltzailea naiz, baina gehiago saltzeagatik gero norbaiti arazoak sortzen bazaizkio, hori ez da egokiena. Adi egon behar zara, intuizioa erabili, horrelakoak ez gertatzeko. Ilusioa sortzeko gaude, ez arazoak.

Saltzeaz gain, zer beste lan egiten duzue?

Gure beste lana kupoiek eta txartelek saria ote duten begiratzea da. Jende askok ohitura du, oporretan beste leku batera doanean, kupoia han erosteko, edo Donostian, egun-pasa bertara joanez gero. Eta gero edozein lekutan begiratu dezakezu zure txartela sarituta dagoen, edozein saltzaileren makinarekin. Lehen, garai batean, ezberdina zen gure lana, adibidez Ordizian bulego bat zegoelako eta Tolosan ere bai. Orduan eguneko kupoia bakarrik saldu ohi zen, eta ez zena saltzen bueltan eramaten zen bulegora. Orain guk geuk egiten dugu itzulketa. Kupoiak izaten ditugu saltzeko, baina gero makina ere hor daukag u, behar izanez gero txartelen bat ateratzeko.

«Orain hogei urte esan izan balidate ONCEn egongo nintzela lanean, ez nuke sinistuko»

Nolatan sartu zinen ONCEn lanean?

Nire aurreko lana forjako behargin bezala izan zen, Legazpin. 11 urtez aritu nintzen bertan. Automozioarentzako segurtasun piezak egiten genituen, batzuetan postura behartuetan, eta urteetan joan nintzen arazoak garatzen, bizkarrezurreko diskoetan eta sorbaldetan. Errehabilitaziora joaten nintzenean, esaten zidaten dagoeneko nekrosia zegoela. Baja luze bat izan nuen, eta garai horretan enpresa lantaldea murrizten ari zen, lan asko automatizatzen ari zelako. Epaitegian laneko baja bezala onartu zidaten, eta garaipen moral bat bezala izan zen. Azkenean enpresatik irteera nahiko lagunartekoa izan zen: nik osasun arazoak nituen, enpresatik bajak ematen ari ziren, eta gero nik desgaitasunagatik lan merkatu jakin batean aritzeko aukera izango nuke. Nik ez dut pentsiorik jasotzen. Gaur egun gutxienez %33ko desgaitasuna behar duzu ONCEn lan egiteko, eta maila hori onartu zidaten Gipuzkoako Foru Aldunditik. Orain dela 20 urte esan izan balidate ONCEn egongo nintzela lanean, ez nuke sinistuko. Lehen ONCEn denak ikusmen desgaitasuna zuten. Eta orain ere hainbat kidek badute, asko kabinetan kupoia saltzen daude.

Orain lan babestua deitzen zaio Gureak, ONCE eta horrelako erakundeen bitartez egiten den lanari. Nolabait zuretzako egokituagoa dagoen lana da. Aurreko lanean sorbalda mugitzen nuen modu mekanikoan. Gaur egun oinez dezente ibiltzen naiz, baina ibiltzea da, ez nago kolpeak ematen pieza batzuei.

Eta orain nola ikusten duzu zure lana?

Nik positiboki baloratzen dut. Lan guztietan bezala, hasten zarenean ziurgabetasuna duzu; eta ni berez nahiko urduria naiz, baina pixkana egokitzen joaten zara lanera. Bederatzi urte daramatzat hemen, eta ez dakit beti ibilbide bat egiten lan egingo dudan. ONCEk erabakitzen du nola banatzen diren lanpostuak. Bestalde, nik ez dut jasotzen saltzen dudan kupoi bakoitzetik portzentaje bat. Soldata bat dugu eta gero orokorrean saltzen denaren arabera komisio batzuk izaten dira, baremo batzuen arabera.

Lanak jendearekiko sortzen duen gertutasuna gustatzen zaizula aipatu duzu.

Hori da alderdi positiboenetako bat. Jendearekin denbora elkarbanatzean, konfiantza loturak sortzen dira, eta tarteka jendearen poza ikusten duzu sari bat tokatzen zaionean. Bezeroekin brometan aritzen naiz eta beraiek nirekin ere bai, bakoitzaren nortasunaren arabera. Gustatuko litzaidake sari asko eta garrantzitsuak banatzea, baina hori ez dago nire esku, nik ezin dut bonboan eskurik sartu. Jende bakoitza mundu bat da, eta ez zaienean tokatzen batzuk asko dezepzionatzen dira. Baina beste batzuk, ez bazaie tokatzen ere, esaten dute bi euro direla eta uste dutela ondo erabili dituztela. Azkenean, edalontzia erdi beteta edo erdi hutsik ikustea da.


Mikel Sarriegiren ‘Brianen bizitza’ antzezlana larunbatean, Itsas Etxean

Mikel Sarriegi zuzendari hondarribiarraren Brianen bizitza antzezlana ikusteko aukera izango dute interesdunek hilaren 8an, Itsas Etxea Auditoriumean, 19:00etan. Edukiera eguneratu ondoren, Hondarribiko Udalak jakinarazi du 81 lagunentzako edukiera izango duela emanaldiak. Sarrerak ohiko bideetan eskura daitezke.

Ondokoa da sinopsia:

“Nazareteko Jesusen garaian gaude. Brian erromatarren okupazioaren aurka dagoen gazte idealista bat da. Hauen aurka egiteko Judeako fronte herrikoia erromatarren aurka borrokatzen duen taldean sartuko da, eta bere matxinada partikularra hasiko du. Bere lehenengo ekintza iraultzailean atxilotu egingo dute eta Poncio Pilatos gobernadore erromatarraren eskuetan eroriko da. Ihes egin eta gero, Mesiatzat hartuko dute eta… beno, hobe izango da antzezlana ikustea, Monty Phyton zuzendarien zentzugabeko umorearekin egindako antzezlan zoragarri hau. Eta ez ahaztu, bizitzaren alde ona begiratu beti!”


Mendi irteera

Herniora mendi irteera. Igoera Hernialdetik eta jaitsiera Alkizatik. Bakoitzak bere otordua eraman behar du. AKTk antolatuta.


TADek dokumentazio gehiago eskatu dio CSDri

Espainiako Auzitegi Nazionaleko fiskaltza Rubiales ikertzen hasi da, sexu-eraso delitu bat egin ote zuen argitzeko.

Espainiako Kirol Auzitegi Administratiboa gaur bildu da CSDk ostiralean aurkeztu zuen salaketa ikertzeko. Normalean ostegunean biltzen da, baina ezohiko bilera bat egin du gaur Luis Rubiales Espainiako Futbol Federazioko presidenteak Munduko Kopako finalean Jennifer Hermoso jokalariari baimenik gabe eman zion musuaren auziagatik.

Espainiako Kirol Kontseilu Gorenak (CSD) bere salaketan argudiatu du hutsegite oso larria egin duela Rubialesek. TADek hala ebatziz gero, behin-behinean inhabilitatu ahal izango luke CSDk, kirol justiziak behin betiko erabaki bat hartu arte.

TADek, ordea, ez du erabakirik hartu gaur, eta gertatutakoaren inguruan dokumentazio gehiago bidaltzeko eskatu dio CSDri. CSDko presidente Victor Francosek, atzo egin zuen agerraldian, defendatu egin zuen TADen aurkeztutako salaketa, eta Rubialesek egindakoa hutsegite oso larria dela berretsi zuen.

Espainiako Auzitegi Nazionalean da auzia

Kirol justiziak erabaki bat hartu bitartean, justizia arrunta bere bidea egiten ari da, eta auzia Espainiako Auzitegi Nazionalera iritsi da. Rubialesek Sydneyn eman zion musu baimenik gabe Hermosori, Munduko Futbol Kopako finalean. Espainiatik kanpo egin duenez hori, Auzitegi Nazionalaren eskumena da deliturik izan ote den ikertzea; EFE albiste agentziak atzo aurreratu zuen fiskaltzak prozesu bat abiatu duela auzibideari ekiteko.

Fiskaltzak zehaztu du prozesu judiziala ez duela hasi oraindik, baina ikertzen ari dela Munduko Futbol Koparen finalaren sari-emate ekitaldian gertatutakoa. Txapelketa irabazi ondoren, Espainiako jokalariak domina jasotzera joan zirenean, Rubialesek bi eskuekin Hermosori burua heldu, eta musu bat eman zion ahoan.

Fiskaltzak baztertu egin ditu Rubialesek joan den astean eman zituen azalpenak. Hermosoren adierazpenak entzun ondoren, azaldu du ez dagoela zalantzarik Rubialesek baimenik gabe eman ziola musu. Fiskaltzak argudiatu du baimenik gabe musu ematea sexu eraso bat egitea dela.

Ikusi gehiago: Analisia. Olatz Artola Apeztegia: 'Zenbat Rubiales'

Fiskalak sinatu duen dekretuan gogoratu duenez, zenbait epairen arabera, soilik baietz da baietz legeak zigortzeko moduko erasotzat jasotzen ditu baimenik gabe ahoan emandako musuak. Eta zehaztu du Espainiako Zigor Kodearen arabera sexu-eraso, jazarpen eta abusu delituen kasuetan erasoa jasan duenaren edo haren ordezkari legalaren salaketa edo fiskaltzaren kereila bat behar dela auzibide bati ekiteko. Horregatik, salaketa jar dezakeela jakinarazi dio fiskaltzak Hermosori, eta hamabost eguneko epea eman dio eurekin harremanetan jartzeko.

Mugimendu feministak deituta, bilkura bat egin zuten atzo Madrilen Hermoso babesteko, eta, besteak beste, «ez da musu bat, eraso bat da», oihukatu zuten.

Abuztuaren 20an jokatu zen Espainiaren eta Ingalaterraren arteko finala. Auzitegi Nazionaleko Fiskaltzak nabarmendu egin du Rubialesen erasoa Espainiako eta atzerriko hedabideetan izaten ari den oihartzuna. Atzo, besteak beste, Stephane Dujarric Nazio Batuen Erakundeko bozeramailea mintzatu zen auziaz: emakume kirolari guztien eskubideak errespetatzeko eskatu zuen. Gaineratu zuen, Rubialesek musu emateko Hermosoren baimena zuela adierazten duen ezer ez dela ikusten irudietan.

Hautatzaileak, kolokan

Auziak kolokan jarri ditu Espainiako bi futbol hautatzaile nagusien karguak. Joan den astetik, dozenaka futbolari emakumezkok uko egin diote Espainiako selekzioarekin jokatzeari Jorge Vildak entrenatzaile karguan jarraitzen duen bitartean. Espainiak irailaren 22an jokatu behar du Nazioen Ligako lehen jardunaldiko partida, Suediaren aurka, eta, Olinpiar Jokoetarako sailkatzeko txapelketa bat izango denez, jokatu ezean, baliteke kolokan egotea munduko txapeldunek Parisko Olinpiar Jokoetan parte hartzeko aukera.

Luis de la Fuente gizonezkoen hautatzailea kargugabetzeko ere eskatu du hainbatek. Rubialesek joan den asteko agerraldian dimisioa emango ez zuela esan zuenean, txalo egin zuen De la Fuentek. Espainiako Federazioa lurralde ordezkariekin bildu da gaur ezohiko bilera batean. Bileran ez du parte hartu Rubialesek, FIFAk 90 egunerako inhabilitatu baitu Espainiako Federazioko presidente eta UEFAko presidenteordea. Lerro hauek idazteko orduan, ez zen hartutako erabakiaren berririk.


'Hor konpon Marianton'

Makinak iritsi dira gure artera,baita gure seme-alaba txikien eskuetan ere. Ikasi behar dugu makinekin gozatzen, baina menpean erori gabe.Umorearen, bertsoen eta txotxongiloen bidez lor dezakegu. Protagonistak: Eneko Arrate Sololuze, Aissa Intxausti Antolatzaileak: Eidabe Kultur bitartekaria: Lanku


Loidi-Arberas bikotea garaile San Estebango esku pilota partiduan

Julen Loidik eta Mikel Arberasek 22-17 irabazi zioten Jon Jauregiri eta Lontxo Santa Cruzi Goiburuko frontoian atzo jokatu zuten eskuzko norgehiagoka bizian. Argazkiak eta azken tantuetako bideoa, ikusgai:


'Sua falta zaigu', Katixa Agirre

Gaubeako Eus-Karria irakurle taldearen solasaldia.


Sakabanaketa politikarekin amaitu beharra dagoela aldarrikatu zuten

Atzo, martitzena, 90 herritar inguruk salatu zuten Iñaki Saezen eta Asier Herizen heriotza, orain dela 19 urte izandako auto istripuan gertatutakoa. “Dispertsio politikoaren” ondorioa izan zela azpimarratu zuten, gogora ekarriz, politika horrek “aktibo” jarraitzen duela. Adibide modura, adierazi zuten “aste honetan salbuespenezko espetxe politikak Igor Gonzalez presoa erail” duela. Elkarretaratzearen amaieran, gogora ekarri zuten domekan, 12:00etan, Karakaten hitzordua dagoela Oroimen Eguna egiteko.

Brievako kartzelara zihoazela auto istripuan hil ziren Iñaki Saezen eta Asier Herizen familiei babesa erakutsi zieten 90 bat herritarrek Plaza Berrian egindako elkarretaratzean.

“Dispertsioaren biktima”

Bertan, besteak beste, salatu zuten heriotza hura eragin zuen sakabanaketa politika indarrean dagoela, nahiz eta gaur egun osasun larrialdi egoera bizi. Gogora ekarri zuten “ofizialki onartuak izan gabe” jarraitzen dutela “sakabanaketak hildako 16 lagun” eta azpimarratu zuten “dispertsioaren biktima” horiendako ere “errekonozimendua behar” dela.

Hona hemen elkarretaratzean irakurri zuten testua, osorik:

“Hemeretzi urte igaro dira sakabanaketak Iñaki Saez eta Asier Heriz eraman zituenetik, Brieva espetxeko bidean zendu ziren kotxe istripu baten ondorioz.

Ordutik hona gauza asko aldatu dira Euskal Herrian, baina zoritxarrez, euskal gizarteak lortu nahi duen bake iraunkorraren oinarriak ezin izan dira finkatu oraingoz.

Iñaki eta Asierren bizitzak eraman zituen dispertsio politikak aktibo jarraitzen du, eta urruntzeak mina eta sufrimendua eragiteko helburua leialki betetzen jarraitzen du. Aste honetan salbuespenezko espetxe politikak, Igor Gonzalez presoa erail du. Doakiela besarkada handi bat senide eta lagunei.

Gobernuen aldetik urrats baldarrak baino ez dira ematen. Gezurra badirudi ere, osasun emergentzia pairatzen dugunetik, presoen urrunketa ez da oraindik desaktibatu eta nazioarteko erakundeen gomendioak ez dira bete; hau da, hirugarren gradura iristeko baldintzak dituzten presoak, gaixotasun larriak dituztenak, arrisku-taldean daudenak eta 65 urte baino gehiago dituztenak askatzea.

Ez da erraza izaten ari, baina errealitate berri bat eraiki nahi badugu, adiskidetzea eta bizikidetza lortzeko bidean aurrera egin nahi badugu, urrunketa eta salbuespen politikak desaktibatzea beharrezkoa da; sufrimenduaren kausak desaktibatzea.

Iñaki, Asier, gure oroitzapenean zaudete eta herri honen oroimenean egotea behar dugu. Zuen bizia eta beste 14 senideren bizia eraman ditu dispertsioak; ofizialki onartuak izan gabe jarraitzen dute sakabanaketak hildako 16 lagun. Errekonozimendua behar da. Dispertsioaren biktima direla onartzea, hori gabe ez baitago inolako bermerik gertatu dena errepikatuko ez dela ziurtatzeko.

Nola ahaztu espetxera bidean edo bertatik bueltan hildako 16 lagunak; 16 malko, 16 lore, ahaztezinak diren 16 biktima.

Muxu handia eta besarkada estua Iñaki eta Asierren senideei eta lagunei”.


Udako Pagotxen Merkatua

Eskaintza zabala eta prezio merkeak eskaintzen dizkizugu parte hartzen duten 36 saltokietan, non udako denboraldiko produktuak erosi ahal izango dituzun.

Hiru egunetan, askotariko artikuluak aurkitu ahal izango dira: moda, oinetakoak, osagarriak, lentzeria, haurren moda, kirolak, bitxiak, argazkilaritza, etab…. guztia pagotxa salneurrian.

Eguraldiak uzten badu, artikuluen erakusketa eta salmenta herriko kaleetan izango da, parte hartuko duten saltokien aurrean. Eguraldi txarra egiten badu, pagotxak barruan egongo dira eskuragarri.

Gainera, hiru egun hauetan zehar parte hartzen duten saltokietako tiketak Laudio Berrikusi APP-ra (“Pagotxen Merkatua” ikonoan, “Lb Klub” barruan) igotzen dituzten bezeroek, aukera bikoitzak izango dituzte Laudio On zozketetarako:

1) Egonaldi bat Port Aventurako Gold River hotelean bi lagunentzako 3 gau O+G, urriaren 29, 30 eta 31ko gauetan, Halloween-en Port Aventurarako sarrerak barne.

2) Abenduaren 29ko goiza gastatzeko 2.000€-ko erosketa balea.

LAUDIO ON-ekin, Laudion erosteak saria du!

Hauexek dira 36 ESTABLEZIMENDU PARTE-HARTZAILEAK:

1971, ARES, AURORI LENCERÍA Y MODA INFANTIL, BAZAR SAN JOSÉ, CALZADOS KARAM, CALZADOS ROIZ, CAN CAN MODA, CHAROL, EZ&BAI, FOTO ESTUDIO DISTIRA, GLOSS, GOXOH, IRRINTZI EUSKAL JANTZI DENDA, KUKUMA, LA BOHEME, LUYANDO ÓPTICOS, LOS CHICOS, MERCERÍA LENCERÍA ELO, MIGOLA, MIMITOS, MODAS CHARITO, MODIMEL, MOKKA, MONAI, NINA LIFE STYLING, OLYMPUS KIROL DENDA, PERFUMERÍA IRUSTA, PERFUMERIA ELEI, PHUKET, SEVER CALZADOS, STILETTO, TAPICERÍA JUAN, TRECE13, TXIMELETA BOUTIQUE, UNAN JANTZI DENDA LEVI'S, ZAPATERÍA NOBUCK


Fernando Prado izendatu dute Gipuzkoako gotzain

Jose Ignacio Munillak Donostiako Elizbarrutian utzitako tokia beteko du. Izendapen ekitaldia abenduaren 17an egingo dute


EAEn sei pertsona hil dira covid-19ak jota azken astean

Erietxeetako egoerak hobera egin du, eta 25 gaixo larri daude ZIUetan, bezperan baino bost gutxiago. Ifrentzuan, intzidentzia tasa metatuak 200 kasuko langa gainditu du.

Covid-19a tarteko, sei pertsona hil dira azken astean Euskal Autonomia Erkidegoan (EAE). Aurrekoan, lau izan ziren. Eguneko datuei dagokienez, erietxeetako egoerak hobera egin du, eta gaur-gaurkoz, 25 gaixo daude ZIUetan, bezperan baino bost gutxiago. Gela arruntetan ere samurragoa da egoera: 51 pertsona daude ospitaleratuta (astelehenean, 58 ziren). Bada datu txarrik: azken 14 egunetako intzidentzia tasa metatuak 200 kasuko langa gainditu berri du 100.000 biztanleko.

Eusko Jaurlaritzako Osasun Sailak eguneko buletin epidemiologikoa kaleratu du, eta asteazkena izanik, baita astekoa ere. Azken horretan, koronabirusak eragindako heriotza kopuru baieztatua eskaintzen du Jaurlaritzak. Pandemia hasi zenetik, 4.419 dira hildakoak.

Astearteari dagozkion datuek azken egunotan izandako joerari eusten diote, alegia, erietxeetako egoera hobetzen doa, kutsatzeak eta intzidentzia metatua igotzen diren arren. Adierazleok kontuan hartuta erabaki du LABIk, hain justu, aurretik indarrean zeuden neurriak mantentzea.

Asteartean 609 positibo berri atzeman dituzte (262, Bizkaian; 257, Gipuzkoan; 24, Araban, eta beste erkidegoetako 24), bezperan baino 123 gehiago. Kutsatzeen gorakadak azken 14 egunetako intzidentzia tasa metatuari eragin dio zuzenean: 100.000 biztanleko 203 dira jada (19 puntu gehiago).

Transmisioa hazteak, baina, ez du oraingoz ondoriorik izan erietxeetan. Izan ere, arindu ere egin da presio hori azken egunetan. Atzokoan 19 pertsona ospitaleratu behar izan zituzten (aurreko egunean baino hiru gutxiago). Guztira, 51 eri daude gela arruntetan. ZIUetan ere samurragoa da egoera, eta astelehenean baino bost gaixo gutxiago dituzte (25). EAEko ospitale guztiak Osakidetzaren kontingentzia planaren 1. agertokian daude.

Gipuzkoa astintzen jarraitzen du gogorren birusak. Lurraldeak 261 kasuko intzidentzia metatua du 100.000 biztanleko. Bizkaian tasa 174koa da, eta 142ko, Araban. Eremu gipuzkoarrean, kezkagarriak dira Hernanin (20) eta Urnietan (12, bezperan ia halako bi) egun bakarrean hautemandako kutsatzeak. Koronabirusaren semaforoaren arabera, Legazpin eta Oñatin dituzte 60 kasu azpiko intzidentziak.

Kutsatzeen % 81,5 40 urtez azpiko pertsonen artean izaten dira, eta 17-18 urteko 100 gaztek positibo eman dute azken orduetan. Horrenbestez, adin tarte horretako pilatutako intzidentzia 2.014 kasukoa da 100.000 biztanleko.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Etxe tutelatuen araudia onartuko dute gaurko udalbatzarrean

19:00etan hasiko dute bilkura udal ordezkariek, eta besteak beste, etxe tutelatuen araudia onartuko dute, eta ondorioz, ordenantza fiskaletan hainbat aldaketa eta egokitzapen egingo dituzte.

Udal ordezkariek maiatzeko ohiko udalbatzarra egingo dute gaur, ostegunarekin. 19:00etan hasiko dute bilkura udal ordezkariek, eta besteak beste, etxe tutelatuen araudia onartuko dute, eta ondorioz, ordenantza fiskaletan hainbat aldaketa eta egokitzapen egingo dituzte. Horrez gain, etxez etxeko laguntza eta eguneko zentro zerbitzuak emateko kontratuaren zenbatekoa handituko dute, langileen baldintzak hobetzeko.

Honako hau da gai biharko udalbatzareko gai zerrenda:

1.- Udalbatzak 2023ko apirilaren 3an egindako bilkuraren akta onartzea.

2.- Azpeitiko Udalaren adinekoentzako ostatu zerbitzua arautzen duen araudia onartzea, hasierako izaerarekin.

3.- Azpeitiko Udalaren adinekoentzako ostatu zerbitzuari ezargarri zaizkion tarifak onartzen dituen udal zerga agintaraua onartzea, hasierako izaeraz.

4.- Udal zerga agintarauetan etxez etxeko laguntza, eguneko zentroa eta eguneko unitate zerbitzuaren tasaren aldaketa.

5.- Hiri lurren balio gehitzearen gaineko zerga erregulatzen duen ordenantza fiskalaren aldaketa onartzea.

6.- Azpeitiko Udalaren etxez etxeko laguntza eta eguneko zentro zerbitzuak emateko kontratua.

7.- Alkatetzak 2023ko otsailean eta martxoan emandako ebazpenen berri ematea.

8.- Galdera eta erreguak.


Ahitu dira Anariren kontzerturako sarrerak

Ostegunean jarriko dituzte salgai 'Losers. Galtzaileak' antzezlanerako sarrerak, eta Arraunetxen izango denez, gehienez 70 lagunentzako tokia egongo da. Beraz, Udalak herritarrei esan die bizkor ibiltzeko sarrerak hartzen.

Orioko Udalak abendurako antolatu dituen kontzertuak eta emanaldiak arrakasta izaten ari dira herritarren artean. Atzo arratsaldean jarri zituzten salgai Anarik abenduaren 26an Karela kiroldegian eskainiko duen kantaldirako sarrerak, eta segituan agortu ziren. Txartelen salmenta 16:00etan abiatu bazuten ere, 14:45ak ingururako jendea ilaran jarrita zegoen txartelak eskuratu ahal izateko.

Ostegun arratsaldean jarriko dituzte salgai Losers. Galtzaileak antzezlanerako sarrerak, eta Arraunetxen izango denez, gehienez 70 lagunentzako tokia egongo da. Beraz, Udalak herritarrei esan die bizkor ibiltzeko sarrerak hartzen. Emanaldia hilaren 30ean izango da, 19:00etan, Arraunetxen.


Naroa Muñozek pistaz kanpoko altuera jauziko Gipuzkoako Txapelketa irabazi du

Naroa Muñoz, Gipuzkoako Txapelduna, erdian. (Xeye) Pistaz kanpoko denboraldiaren eta uztail erdira arte luzatuko diren txapelketen hasiera izan da joan den asteburukoa Xeyeko kirolarientzat. Jubenil eta junior mailako Gipuzkoako txapelketak ospatu ziren Anoetako miniestadioan, eta asteburu benetan ona eta berezia izan da Xeye taldearentzat. Hainbat lopen eskuratu zituzten Xeyeko atletek, baina azpimarragarria da, Naroa Muñozek Gipuzkoako pistaz kanpoko altuera jauzian lortutako aurreneko postua. Xeyek joan den asteburuko Gipuzkoako txapelketaren kronika egin du, eta Uztarria.eus helbidean irakur daiteke.


Osa eta Usabiaga garaile Zizurkilgo paleta txapelketa azkarrean

Zizurkilgo Edurne Osa eta Tolosako Begoña Usabiaga 18 - 10 Hernaniko Garbiñe Tijero eta Tolosako Agurtzane Iraolaren aurka, garaile.


Koldo Arzallus: "Orain arte ditugun zerbitzuak mantendu egin behar ditugu"

Errezilgo Udalean hainbat urtez zinegotzi izana da Koldo Arzallus (Errezil, 1961). EH Bilduk azken hiru agintaldietan egin duen lanari jarraipena emateko asmoa agertu du, baita proiektu berriak martxan jartzekoa ere.

Nolatan eman duzu bigarrenez alkategai aurkezteko pausoa?

Taldea osatu behar zen, eta esperientzia dudanez eta urte askoan politikagintzan aritu naizenez… Udalaren funtzionamendua ere ezagutzen dut, eta jarraipena emateko asmoz aurkeztu naiz.

EH Bilduk egin duen lanari segida ematea duzu xede, beraz?

EH Bildu 2011n sartu zen Errezilgo Udalean, erakundea egoera txar-txarrean zen garaian. Udala zorpetuta zegoen, eta irtenbide onik ez genuen ikusten. Agintaldi haren osteko biak zorpetze horretatik ateratzeko saiakeran joan ziren, eta lortu genuen; uste baino lehenago atera ginen egoera hartatik, lan asko eginda. Zorpetzetik ateratzeko plangintza egin zen Gipuzkoako Foru Aldundiarekin, eta 2023rako aurreikusi zen egoerari buelta ematea. Bi urte lehenago lortu zen, ordea, egoera hartatik ateratzea.

Xebero Agirretxe alkateak eman al dizu gomendiorik?

Elkarren inguruan ibili gara azken bi agintaldietan, eta ikusi dut zer-nolako lana egin duen herrian; mugimendu handia izan da, etengabe aritu da jendearekin lanean, kalean egon da... Dena den, hark dioenez, oraindik ere lan asko dago egiteko, eta horretan saiatu beharko dugu.

Azken agintaldian EH Bilduk udalean egin duen lanetik zer azpimarratuko zenuke?

Zor guztiari buelta eman izana, batez ere. Orain lasaiagoa da udalaren egoera, eta gauzak egiteko aukera handiagoa du.

Errezilek zer erronka ditu datorren agintaldirako?

Herritar talde bat aritu gara programa osatzen, eta bost ardatz zehaztu ditugu: zaintza, energia, hirigintza, etxebizitza zein herri bizi eta bizigarria. Energiaren gaia nahi eta nahi ez ukitu behar da, eta etxebizitza aukerak aztertu beharko ditugu. Errezil bizi eta bizigarri izateko programa egokia osatu dugula uste dut.

Errezilen egindako kale inkestan, zerbitzuak mantentzea eskatu zuten herritarrek.

Horretan ahaleginduko al zarete?

Bai. Orain arte ditugun zerbitzuak mantendu egin behar ditugu, hobetu ere bai, eta beharrezkoa da zerbitzu berriak martxan jartzea ere. Horretan ere ahaleginduko gara, herritarrek aukera izan dezaten eta Errezil herri bizia izan dadin.

Zein dira zerbitzu berri horiek?

Herriko etxebizitzaren egoera da heldu behar zaion gaietako bat. Alokairurako etxebizitza gutxi daude Errezilen, eta horregatik, bitartekaritza zerbitzua eskaini nahi diegu alokairuarekiko interesa duten herritarrei. Bestalde, kontuan izan behar da eskola eta haurreskola martxan direla, baina horiek bultzatu egin behar dira. Akertxoko ere martxan da, eta motibatuta gaude gazteekin harreman zuzena izateko; izan ere, proiektua ona da eta jarraipena eman behar zaio.

Harrabotsa sortu du parke eolikoen balizko Piaspe proiektuak. Zer iritzi duzu gaiaz?

Denok dakigu nonbaitetik sortu behar dela energia, eta garbi daukagu berriztagarriak bultzatu behar direla. Oraindik ez da gaiaz lanketa handirik egin Errezilen, baina kontuan daukagu. Etxebizitzetan eguzki plakak jartzeko proiektua sustatzea da gure asmoa. Bestalde, parte eolikoaren proiektua zer-nolakoa den ikusi eta aztertu beharko dugu. Ikusi beharko dugu zein diren kalteak eta onurak.

Nolako hautes zerrenda osatu duzue?

Indartsua. Lehendik gabiltzan batzuk ez ezik, gazteak ere badira zerrendan, eta denak lanerako gogo handiz gaude.

Herritarrek zergatik bozkatu behar dute EH Bildu?

Azken hiru agintaldietan gertatu dena ikusita, uste dut merezi duela orain arteko politikarekin segitzeak. Egoera txarrean zen zorpetutako herri bat zen Errezil, eta egindako kudeaketa tarteko, ikusi besterik ez dago orain zer herri daukagun.


Irailaren 8an egingo dute legazpiarrek ohiko erromesaldia Arantzazura

Legazpiarrek irailaren 8an egingo dute ohiko erromesaldia Arantzazura, eta udalak autobusak eta bazkaria antolatu ditu joan nahi duten herritarrentzat. Autobusa doan izango da, eta bazkaria norberak ordaindu beharko du.

Bi autobus zerbitzu izango dira erromesaldiaren egunean. Lehena, Udanaraino izango da, Kataberatik gora oinez joango direnei zuzenduta, eta 07:30ean abiatuko da Saturnino Telleriako biribilgunetik. Oinezko bidea egiten dutenentzat hamarretakoa udalaren kontura izango da, salda eta txorizoa, hain zuzen, eta Amabirjinaren iturria deitzen den parajean banatuko dute.

Bigarren autobusa 11:00etan aterako da Legazpitik, eta Arantzazuraino izango da, hori ere doan.

Autobusean joan nahi dutenek izena eman behar dute udaletxean.

Bazkaria eta itzulerako autobusa

Pandemiagatik etenda hiru urtez egon eta gero, aurten herri bazkaria antolatu du berriez ere udalak, Arantzazun bertan. Txartelak udaletxean erosi behar dira.

Itzultzeko autobusa 17:30ean aterako da Arantzazutik.


"Gure bizimodu eder bezain eroan noraezean dabiltzan zenbait emakumeren bizipenak jasotzen saiatuko naiz"

Raul Guerra Garrido Beka ematearen prentsaurrekoan Nerea Loiola Pikaza sarituak egindako hitz hartzea osorik irakurgai daiteke jarraian.

"Lehendabizi, eskerrak eman nahi dizkiot Gipuzkoako Foru Aldundiari, alde batetik, artistei zuzendutako beka hau sortzeagatik eta, bestetik, nire proiektuan eta nigan jarritako konfiantzarengatik.

Zorterik onena opa nahi diet beka honetara aurkeztu diren beste artistei eta euren proiektuei.

Sorkuntza mundu konplexua da, lana eta salmenta batzen ditu, artea eta ekonomia, inmateriala eta industria, sortzailea eta teknikaria, mitoa eta errealitatea. Sorkuntzatik bizitzea ozeanoa belaontzi txiki batean zeharkatzea bezalakoa izan daiteke, ur gainean zaude eta nabigatzen, ustez salbu eta bizirauten, baina ezin duzu burutik kendu zu ondoratzeko bezainbeste indar izango duen ekaitzaren mamua; ez dakizu noiz eta nondik etorriko den ekaitza, baina iragarpenek beti diote gertu daukazula. Sorkuntza lana euskaraz egiten baduzu, gainera, zure belaontziko bela bakarra arrailduta dagoela asumitu beharko duzu; ekaitz baten aurrean bizirauteko zure aukerak nabarmen murrizten direla jakinda jarraitu beharko duzu nabigatzen. Eta honi guztiari gaineratu behar badiozu emakumezkoa zarela, tira, seguraski ez zait nabaritzen, baina autonomoa naizenetik goizero-goizero bularretakoa jantzi ordez, salbamendu-txalekoa janzten dut kamisetaren azpitik.

Txikitatik maite izan dut idaztea eta irakurtzea; bereziki irakurtzea. Baina, bizitzak Ingeniaritza Mekanikoko Gradu bat jarri zidan diploma batean eta matematikako irakasle moduan eman ditut nire ibilbide profesionaleko urte gehienak. Lanbidea gustuko nuen arren, azken urteetan literatur sorkuntza geroz eta leku handiagoa hartzen joan zen nire egunerokotasunean. 2016az geroztik, irakurle izatetik idazle izatera igaro nintzenetik, kateatzen joan zitzaidan literatura gorputzera eta, ohartzerako, nire zainik txikienak ere sentitzen zuen haren beharra. Sorkuntzarik gabe ez naiz, literaturarik gabe ez naiz. Horregatik, duela urte eta erdi nire bizitza erabat aldatuko zuen erabaki bat hartu nuen: irakaskuntza uztea idazle profesionala izateko.

Eta hala ari naiz 2022ko irailetik hona, langile autonomo moduan nire kabuz lanean, idaztetik eta idazteko. Letretatik bizi naiz, baina zenbakiei begira. Zoriontsu, baina baldintza prekarioetan.

Ez naiz nire sorkuntza lanetatik bizi, eta ez dut bere liburuek emandako etekinetatik soilik bizi daitekeen inor ezagutzen. Idaztetik bizi naiz. Literaturatik. Idaztearekin edo literaturarekin harremana duten, eta diru apur bat emango didaten, enkargu eta lan txikiak kateatzen ditut bata bestearen atzetik; eta hauek egin ostean gelditzen zaidan denbora baliatzen dut nire sorkuntza propiorako. Alegia, hondar-denbora. Tarteka, sorkuntza-beka txikiren bat eman didate eta horri esker aukera izan dut pare bat hilabetez enkarguak eten eta nire proiekturen bati zentralitatea emateko; baina lan literario serio batek askoz dedikazio handiagoa eskatzen du.

Horregatik aurkeztu nuen nire proiektua beka honetara. Horregatik esaten dudanean diruarengatik esan nahi dut. 25.000 euro. Uste dut ez dagoela Euskal Herrian halako diru kopurua eskaintzen duen bekarik. Sariketak daude, baina horiek lana egin ondoren ematen dira, eta denok ulertu dezakegu ez dela gauza bera. Berehala egin nituen kontuak, hogeita bost mila zati hamabi. 2083,333 euro hilero. Bueno, ken autonomo kuota, ken gestoria gastuak, ken argia, Internet, telefonoa, … Tira, hobe kalkulu erreala ez egitea.

Beka honek urtebeterako soldata “duin” bat bermatuko dit eta, beraz, emango dit aukera urtebetez nire sorkuntza proiektu bati benetako lehentasuna emateko. Oso pozik nago aukera hau niri eman didatelako, baina halako gehiago behar dira: hor kanpoan kultura sortu nahian dabilen euskaldun mordoxka bat dago, baliabide faltagatik euren proiektua garatu ezinik dabilen artista asko, eta baldintza prekarioetan orekak egiten dabilen beste asko. Eta ez da posible. Euskarazko kultur sorkuntza beharrezkoa da eta instituzioen babesa ezinbestekoa.

Raul Guerra Garrido bekaren oinarriak irakurri nituenean, ikusi nuen gauzatu nahian nenbilen nire helduentzako bigarren narrazio liburuak bazuela lekua baldintza eta betebehar horien guztien artean.

2021ko udaberrian argitaratu nuen helduentzako nire lehen liburua, Epizentroa izeneko narrazio-bilduma. Liburuaren idazketarekin izugarri disfrutatu eta ikasi nuen, eta hori gutxi ez eta sekulako harrera ona egin zion irakurlegoak eta kritikak.

Epizentroa amaitu eta deskantsurako tarte baten ondoren, ohartu nintzen kontatu nahi nituen gauza gehiago zeudela, zeharkatzen ninduten zenbait gauza ulertzeko beharra nuela oraindik ere. Horretarako idazten dudala uste baitut: ulertzeko. Eta erabaki nuen beste narrazio bilduma bat idatziko nuela: Ardi galduak (izenburua probisionala da).

Bekara aurkeztutako proposamenean zehaztu nuen zazpi ipuinez osatutako bilduma bat idatziko nuela, eta nire asmoa da ipuin bakoitzean emakume baten bizitza pusketa bat kontatzea. Gure bizimodu eder bezain eroan noraezean dabiltzan zenbait emakumeren bizipenak, eta hauen bizirauteko mekanismoak, jasotzen eta ulertzen saiatuko naiz; begirada behar den lekuan jartzen. Printzipioz, ez da egongo ardatz sekuentzialik ipuinen artean, baina istorio bakoitzaren atzean daudenak elkarrekin josi ezkero bizitza bakarra saretu dezakete: heriotza, maitasuna, ahalduntzea, sexua, zoriontasunaren eraikuntza, erabakiak, ongizate indibiduala eta kolektiboa, bortizkeria, kulpa, boterea, beldurra,…

Kontakizunen ardatz nagusia emakumeon errealitateetan eta gorputzetan jarriko dut, uste dudalako bertatik abiatuta egin diezaiokeela nire lanak bultza balio demokratikoei eta aurrerapen sozialaren defentsari. Feminismoak zeharkatuta, blaituta, besarkatuta, ez bada, ez dugulako aurrera egingo.

Bekarako aurkeztu nuen txostenean esan nuen eta errepikatu egingo dut orain: hau proposamen bat da, hau nire buruan eraiki dudan transatlantikoa da. Ikusi beharko da errealitateak nolako ekaitzak jartzen dizkidan bidean eta zer egiteko gai naizen. Zeren eta, egia esan, estutzen duen arren, ahaztu egiten zait salbamendu-txalekoa jantzita bizi naizela, ahaztu egiten zait belaontzi arrakalatu batean nabigatzen dudala. Hain da ederra ozeanoa".


Arbolak hirugarren sektoreko langileak dira?

Ura garbitzea, airea ber-oxigenatzea, egurra sortzea, polinizazioa, paisaia eder batek ematen duen onura psikologikoa, zuhaitz baten itzal freskoa eta baso batek hodeiak erakartzea... Horiek eta askoz gehiago sartzen dira "zerbitzu ekosistemikoak" deiturikoan, naturak ematen dituen onurak sailkatzeko saiakera bat, eta, horietaz arituko dira larunbat goizean Elizondon, 11:00tan, Ibone Ametzaga Arregi EHUko UNESCO katedradunarekin, biologoa eta ekosistemetan aditua. Eta dena herritik barna paseo bat emanez, Eizondon dauden edo ez dauden zerbitzu ekosistemiko horietaz kontzientzia hartzeko.

Aldez aitzinetik izena emateko eskatu dute Baztango Talde Ekosozialak eta Amezti Elkarteak.


BJKNk aho batez aukeratu ditu Konstituzionaleko bi magistratuak: Tolosa eta Segoviano

Epaileen gobernu organoaren alde kontserbadoreak proposatu zituen bi hautagaiak. Lau magistratuk agintaldia iraungitzen ikusi eta 198 egunera iritsi da akordioa, eta, orain arte ikusi ez den egoera baten ondoren, zatitutako Konstituzionalak premiaz bertan behera utzi zuen Parlamentuko tramitazioa.

Botere Judizialaren Kontseilu Nagusiko (BJKN) kideek aho batez aukeratu dituzte astearte honetan, bigarren bozketan, Auzitegi Konstituzionalerako bi magistratuak: Cesar Tolosa Auzitegi Goreneko magistratua eta Maria Luisa Segoviano Auzitegi Goreneko magistratu erretiratua. Biak ala biak epaileen gobernu organoaren alde kontserbadoreak proposatutakoak dira.

Lau magistratuk agintaldia iraungitzen ikusi eta 198 egunera iritsi da akordioa, eta, orain arte ikusi ez den egoera baten ondoren, zatitutako Konstituzionalak premiaz bertan behera utzi zuen Parlamentuko tramitazioa, magistratuen hautaketa-sistema aldatzeko.

Orain arte, BJKNren indar orekak (8 bokal aurrerakoi eta 10 kontserbadore) ezinezko bihurtu zuen akordioa. Abenduaren 20ko bozketan, Tolosak eta Pablo Lucasek 10 boto lortu zituzten, eta Bandresek 7, Enrique Lucas abstenitu egin zelako.

Fumata zuria lortzeko 11 baiezko behar ziren. Orain arte, ezinezkoa izan da hori, bokalek blokean bozkatu zutelako eta inor ez zelako oreka aldatzeko alboratu. Indarrean dauden arauek hiru bosteneko gehiengoa ezartzen dute hautagaiak Konstituzionalera bidaltzeko, eta aukera ematen dute BJKN osatzen duten 18 bokaletako bakoitzak bi hautagai proposatu eta bozkatzeko.

BJKNko bost kide progresistek espresuki adierazi dute, Tolosari eta Segovianori babesa eman aurretik, uko egiten ziotela Jose Manuel Bandres hautagaia babesteari, "erantzukizun instituzionalagatik".

Cesar Tolosa 2014tik dago Auzitegi Gorenean, eta gaur egun Goreneko Administrazioarekiko Auzien Salako presidentea da.

2004an Kantabriako Justizia Auzitegi Nagusiko presidente hautatu zuten, eta kargu horretan jarraitu zuen Auzitegi Gorenerako izendatu zuten arte.

Maria Luisa Segovianok Auzitegi Goreneko Laugarren Salako presidente kargua utzi zuen urrian, erretiroa hartu ondoren. Goreneko Salako presidente izan zen lehen emakumea da.

Espainiako Gobernua pozik agertu da Botere Judizialaren Kontseilu Nagusiaren akordioarekin, eta erabaki horrekin "demokraziak irabazi eta PPren blokeoak galdu" duela uste du.

Bestalde, talde parlamentario sozialistak Kongresuan lege-proposamen bat aurkezteko planarekin aurrera jarraitzen du, Auzitegi Konstituzionaleko magistratuen hautaketa prozedura erreformatzeko. Talde sozialistako iturriek azaldu dutenez, egitasmo horrekin aurrera jarraitzen dute, proposatzen duten erreformak ez baitu zerikusirik "gai puntual batekin".

"PPk erakundeei eragiten dien etengabeko kaltearen aurrean konpondu beharreko kontua da, boterea ez duenean blokeatu egiten baititu", gaineratu dute iturri berberek.


Hiru urte Senegalgo Mbam herriari laguntza eskaintzen

2019an sortu zen Aretxabaletan Yakaar elkartea Senegalgo Mbam herriari laguntzeko asmoz; Hain juxtu, bertatik iritsi zen Aminata Sané senegaldarra Aretxabaletara. Hiru urteren bueltan, Yakaar elkarteko kideak bertan izan dira Osasun zentro txiki baten inaugurazioan. Hainbat proiektu dituzte esku artean, baina diru-laguntzak beharrezkoak dituzte hauek aurrera eramateko. Hori dela eta, Kurtzebarri Eskolako DBH1eko ikasleek jaialdi bat antolatu zuten pasa den eguenean elkartea laguntzeko eta dirua biltzeko. Goiena telebista Yakaar elkartearekin izan da.


Giro ederra Larratxoko paella txapelketan

Paella txapelketarik gabeko jai gutxi gurean. Larratxon, behintzat, ez du hutsik egiten, eta giro ezin hobea sortu da gaurkoan. Hori bai, eguzki gogorrarekin, eguzkitakoa borrokatu dute auzotarrek.

30 bat bikote edo kuadrillek egin dute paella eta epaileei kostatu egin zaie saritua erabakitzea. Dastaketa guztiak eginda, eta sariak banatuta, kuadrilla bakoitzak bere paella jatera eseri da, eta, paellarik egin ez dutenentzat, jai batzordeak prestatutako paella erraldoia jateko aukera izan dute. Jaiak hasi besterik ez dira egin, baina giroa ederra da oraintxe Larratxon.


2023ko lehen partiduan, berdinketarekin amaitu du Mondrak

Etxean jokatu zuen Mondrak aurtengo lehenengo partidua zapatuan, eta 2-2 berdindu zuen Mutrikuren aurka. Arrasatearrak izan ziren lehen gola egin zutenak, baina bigarren zatiari 1-1 ekin ostean, mutrikuarrak jarri ziren aurretik. Azkenean, 84.minutuan egin zuen berdinketa Mondrak, Xabat Otxandianoren golarekin.


Koko-batzea, erakusketa

Otsailaren 19an egitekoa den koko-batzearen gainerako erakusketa, zeramika gelan. Besteak beste, hainbat koko-jantziak ikus daitezke bertan. Telegram difusio taldean izena emateko aukera ere bada. Erakusketa bisitatzeko azken eguna!


Euskal presoen etxeratzea aldarrikatu dute Arabako kaleetan, elurrari aurre eginez

Bidea gara lelopean eta elurrari aurre eginez, espetxe politika aldatzearen aldeko mobilizazioak izan dira Arabako hamabost herritan. Gasteizen izan da herrialdeko manifestazio nagusia, baina lurralde osora zabaldu da aldarria, herriz herri eta plazaz plaza.

Osasun krisiaren ondorioz, aurten ezinezkoa izango da urtero Bilbon antolatu ohi den manifestazio erraldoia egitea. Horregatik, Sare Herritarraren deialdiak herriz herri izan dira aurten. Arabako manifestazio nagusia hiriburuan izan da, eta milaka lagun bildu dira Gasteizen.

Lurralde osoan, gutxienez hamabost udalerritan era guztietako deialdiak izan dira, 17:30ean, aldi berean. Agurain, Amurrio, Bastida, Espejo, Guardia, Kanpezu, Laudio, Legutio, Maeztu, Oion, Okondo, Trebiñu, Urizaharra, Urkabustaiz, Zigoitia, Zuia... Horietako irudi batzuk bildu ditugu ALEAn, eta gehiago jaso ahala beheko galerian gehituko ditugu:

[Araba. Oion] #bideagara #izanbidea aupa Oion! pic.twitter.com/u36VFjHIAN — Sare #IzanBidea ↗ (@sare_herritarra) January 9, 2021


Urola Kostako Udal Elkarteak hiru ekimen berri ditu abian

Eskualdeko herrietako enpresen lehiakortasuna hobetzea helburu dituen ekimenak jarriko ditu martxan Enpresen lehiakortasuna hobetzeko helburuz, hiru ekimen berri aurkeztu ditu Urola Kostako Udal Elkarteak.

Enpresen lehiakortasuna indartuz

Eskualdeko enpresentzako jardunaldi bat antolatu du Urola kostako Udal Elkarteak euren lehiakortasuna sustatze aldera. Jardunaldia urtarrilaren 24an ospatuko da eta Urola kostako enpresa txiki eta ertainei dago zuzendua.

Ostiralean, urtarrilaren 24an, izango da ekitaldia eguerdiko 12:00etatik 14:00etara. Bertan, enpresa txiki eta ertainei zuzendutako 2014ko diru-laguntza programen gida adieraziko da. Diru-laguntzak eskuratzeko aurkeztu beharreko proiektuaren urratsak azalduko dira, eta amaitzeko, Udal Elkartearen 2014ko prestakuntza programaren aurkezpena egingo da.

Eskualdeko enpresei bultzada

Enpresen barne proiektu berriek indarra eta oihartzuna izan dezaten, Urola Kostako Udal Elkarteak egitasmo bat jarri du martxan “Gipuzkoa, Ekiten duen lurralde gisa sustatzeko” programaren barruan. Enpresaren lehiakortasuna sustatzeko proiektua abian jartzekoa asmoa duten enpresei dago zuzendua. Jada eskuartean ekimen bat izatea ez da beharrezkoa, izan ere, programa honen bidez proiektu bat sortzeko eta garatzeko laguntza emango da.

Edozein sektoretako eta tamainako enpresek hartu dezakete parte, eta landu nahi diren proiektuak arlo guztietakoak dira, besteak beste: lankidetza proiektuak, produktu eta zerbitzuen diseinua, produktu edo proiektu berrien bideragarritasun plana, produkzio sistemaren hobekuntza, packaging berdiseinua, negozio aukera berrien bilaketa, lehiakideen prospekzioa, desberdintzeko estrategiaren garapena, bezeroei gerturatzeko estrategiaren garapena, enpresaren antolaketaren hobekuntza…

Enpresa partaideek 45 orduko prestakuntza jasoko dute barne-ekintzailetzako proiektua gauzatzeko. Kanpo aholkulari baten eskutik 6 orduko tutoretza jasoko dute eta 20 orduko laguntza teknikoa izango dute Udal Elkarteko teknikari batekin.

Proiektu hau diruz lagunduta dago %100ean, beraz, enpresentzat doakoa izango da. Partaide kopurua mugatua izango da eta hautaketa prozesu bat egingo da.

Giza baliabideak kopetentzietan oinarrituta kudeatuz

Pertsonen garapen kultural eraikitzailearen bidetik landu eta giza baliabideak konpetentzietan oinarritutako sistema baten bidez gestionatzea da programaren helburua. Horretarako, parte-hartzen duten enpresei aholkularitza eta laguntza emango zaie. Kontseiluak gai horretan ezagutza handiko enpresa batek eta Urola Kostako Udal Elkarteak emango dizkiete.

Egitasmoa musu-truk izango da, proiektua diruz lagunduta baitago Gipuzkoako Foru Aldundiaren eskutik.

Jardunaldietan izena emateko bi bide daude: emailez (enpresa@urolakosta.org) edota telefonoz (943890808). Lehiakortasuna sustatzeko proiektuen eskaerak ere euskarri horiek erabilita egin daitezke urtarrilaren 28a baina lehen.


Komikiari buruzko komiki bat

'Komikiak aztertzeko gida bat' komiki formako liburua kaleratu du Euskal Herriko Unibertsitateak


Etxebizitzen espekulazioa salatu dute Senperen

Saferrek estimatu baino hiru aldiz garestiago dago salgai jabetza. Botere publikoen ezaxolakeria salatu dute


'Udaberrian Garaikideak' kontzertua eskainiko du Azpeitiko Udal Musika Bandak, igandean

Azpeitiko Udal Musika Bandak Udaberrian Garaikideak izeneko zuzenekoa eskainiko du datorren igandean, Soreasu antzokian. Kontzertua 13:00etan hasiko da, eta bertan konpositore garaikideen pieza ezberdinak joko dituzte Azpeitiko musika bandako kideek. Aurreratu dutenez, "abesti tradizionalak" atzean utzi eta "musika berrien aldeko apustua" egitera datoz.


Artisau azoka

Nahia elkartearen eskutik.


Amurriotik Urduñara egin zuten zeharkaldia asteburuan Txarlazo Mendi Taldekoek

Babiotik Urduñara joan ziren oinez Txarlazo Mendi Taldekoak asteburuan. Larunbat honetan, aldiz, boulder eskalada proiektua aurkeztuko dute Lanbide Heziketako egoitzan.

Ekintzaz lepo hasi du urtea Urduñako Txarlazo Mendi Taldeak. Asteburuetako txangoei, bestelako dinamikak gehitu dizkiete. Esaterako, larunbatean, Txarlazo Eskalada Taldearen aurkezpena egingo dute hirian, boulderraren proiektuaren berri emateko. Horrez gain, udaberriko txangoak antolatuko dituzte datozen asteetan, belaunaldi berrien artean -familia giroan, batik bat- mendizaletasuna sustatzeko. Guztira, 4 ibilaldi aurreikusi dituzte.

Bestalde, asteburutako txangoekin jarraitzeko asmoa dute. Hurrengo hitzordua martxoaren 27an izango da:

Argazkiak: Txarlazo Mendi Taldea


AstraZenecaren dosiekin zertxobait bizkortuko da txertaketa erritmoa

Hiru dira dagoeneko gure artean dauden txertoak, igandean Ipar Euskal Herrian onartu den azkena jartzen hasi direnetik. Txerto berriak onartuta immunizazio erritmoa azkartuko da.

Oxfordek eta AstraZenecak garatutako txertoaren dosiekin hiru dira dagoeneko Euskal Herrian jartzen ari direnak. Txertaketa prozesuan aurrerapausoa da, eta hurrengo hilabeteetan, txerto berriak onartzearekin batera, immunizazio erritmoa azkartzea espero da.

Astelehenero 15.600 eta 5.850 dosi heltzen dira Euskal Autonomia Erkidegora eta Nafarroako Foru Erkidegora, hurrenez hurren. Geldialdiaren ostean, bidalketek hasiera bateko erritmoari heldu diote berriro.

Espainiara AstraZenecaren 196.800 dosi heldu dira lehenengo aldiz, eta gaur erkidego autonomoei banatuko zaizkie. Oraindik ez dakigu zenbat iritsiko diren EAEra eta Nafarroara. Ipar Euskal Herrira larunbatean heldu ziren enpresa farmazeutiko horren 1.600 txerto, eta 50 urtetik beherako osasun langileei jartzen ari zaizkie dagoeneko. Hurrengo egunetan gehiago heltzea aurreikusten dute.

Otsailean, 1.810.575 dosi bidaliko ditu AstraZenecak Espaniara, 1.779.579 Pfizer-BionTechek eta 412.000 Modernak. Martxoan, berriz, beste 2.750.040 dosi bidaliko ditu Pfizerrek, eta AstraZenecak eta Modernak bidaltzen jarraituko dute. Hiru txertoen kasuan, bina dosi jarri behar dira, baina lehenengoaren eta bigarrenaren arteko epeetan aldeak daude.

Espainiako Gobernuak ez ditu planak aldatu, eta udan biztanleen % 70 txertatuta egotea aurreikusten du. Horretarako, abiadura handitu beharko da. Europako Sendagaien Agentziak txerto berriak onartzea lagungarria izango da horretan.

Erritmoa, beraz, txerto berriak iristearekin batera handituko da. Errusiako Sputnik V izan daiteke horietako bat. % 90etik gorako eraginkortasuna du, eta dosi bakarrarekin immunizatzeko ahalmen handia. Onartzeko, Europar Batasunean ekoitzi beharko dute. Horren harian, Austriako Gobernua prest agertu da Errusiako edota Txinako txertoak ekoizteko, baita beste edozein ere, baldin eta baimena lortzen badute. "Azken finean, ahalik eta azkarren ahalik eta txerto seguru gehien lortzea da helburua, nork garatu dituen kontuan izan gabe", esan du Sebastian Kurz gobernuburuak.

Txertaketa masiboa aurreikusita, autonomia erkidegoak espazio handiagoak prestatzen ari dira, prozesua azkartzeko; futbol zelaiak eta unibertsitate campusak, esaterako. Erritmoaren jauzi kualitatiboa 2021eko bigarren hiruhilekoan espero da.

Jokoan sartu den azken txertoa, Oxford eta AstraZenecarena, 18 eta 55 urte bitartekoei jarriko zaie, horren eraginkortasuna adin tarte horretan baitago frogatuta. Helduko diren lehenengo dosiak lehen lerroan ez dauden osasun langileei jarriko zaizkie.

Ikusteko dago txerto desberdinak izateak, bakoitza ezaugarri desberdinekin, lehentasun taldeen ordena aldatuko duen.

Arrisku taldeetako pertsonak

Momentuz, "arrisku baldintzak" dituzten pertsonei txertatzea egokitzen zaienerako, Espainiako Medikuntza Prebentiboa, Osasun Publikoa eta Higiene Sozietateak gomendatu duenez, arrisku handiena dutenak "lehendabizi txertatu beharko lituzkete, onura gehien aterako luketenak izango liratekeelako".

70 urtetik gorako pertsonak, III. graduko obesitatea dutenak, Down sindromea dutenak edo esklerosi anizkoitza dutenak "lehentasun altukoak" lirateke, erakunde honen ustez. Helburua "agintariei erabakiak hartzen laguntzea da, txertatzeko ordenak zehazteko bidean", badakitelako oraindik "dosiak gutxi" direla.

Eraginkortasun mugatuagoa Hegoafrikako aldaeraren aurrean

AstraZenecak garatutako txertoak "eraginkortasun mugatuagoa" du Hegoafrikako aldaeraren aurrean, gaur argitaratuko duten ikerketa baten behin-behineko datuen arabera.

Horrela, Hegoafrikako Gobernuak bertan behera utzi du AstraZenecaren txertoak jartzeko kanpaina, bertako adituek estrategia berri bat erabaki arte.

Oxfordeko eta Witwatersrandeko unibertsitateetako adituek egindako ikerketa horrek erakusten du eraginkortasuna galtzen duela aldaera berri horren aurrean, kasuak arinak edo ez oso larriak direnean, bereziki. Nolanahi ere, gaitza larria denean, beste txerto batzuek bezala, Oxfordek garatutako honek ere antigorputzak sortzen dituela ondorioztatu dute.

Kutsatzeak egonkortzen hasi dira Hego Euskal Herrian

Bitartean, pandemiaren aste honetako eboluzioak egonkortze bat erakusten du, eguneroko datuetan.

EAEn, 632 kutsatze berri atzeman dituzte azken 24 orduetan, bezperan baino 315 gutxiago. Guztira, 10.104 proba egin dituzte, eta positiboen tasa % 6,2tik % 6,3ra igo da. Nafarroan nabarmen egin du behera kutsatze kopuruak. Larunbatean, 87 kasu atzeman dituzte, bezperan zenbatutako positiboen (171) ia erdia.


Gasolina % 9,8 igo da eta gasolioa % 14,9 astebetean

Bi erregaiek marka historikoak hautsi dituzte elkarren segidako hamaikagarren igoera egin ondoren. Dieselaren kasuan, aurten % 34,9 garestitu da, eta gasolinak % 24,68 egin du gora.

Gasolinaren eta gasolioaren prezioak errekor historiko berriak bereganatu ditu aste honetan ere, nahiz eta petrolioaren kotizazioak behera egin duen azken egunetan. Izan ere, 102 dolar inguru kotizatzen du upeleko, Errusiak Ukrainari eraso zionetik markatutako mailen azpitik.

Zehazki, bi erregaiek elkarren segidako hamaikagarren igoera izan dute aste honetan. Dieselaren kasuan, aurten % 34,9 garestitu da, eta gasolinak % 24,68 egin du gora.

Gasolina litroaren batez besteko prezioa 1,844 euroan kokatu da aste honetan, zazpigarren errekorra jarraian, aurreko asteko datuekin alderatuta % 9,82 garestitu ondoren, Europar Batasuneko Petrolio Buletinan datuen arabera.

Bestalde, gasolio litroaren batez besteko prezioa 1,817 euroraino igo da, duela zazpi egun baino % 14,92 gehiago. Horrela, bosgarren maximo historikoa jarraian ezarri du.

EBko Petrolio Buletinak jasotzen dituen prezioak batezbestekoak dira, baina Espainiako gasolindegi askotan bi erregaien prezioa litroko bi eurotik gora saldu da.


M8

19:00. Herriko emakumeak kontu kontari, udaletxeko aretoan.

21:00. Afaria, ostatuan.


Miss Karaoke taularatu aurrekoa

Oier Guillanek, Metrokoadrokak eta Pez Limbok egindako obraz du liburua: "Miss Karaoke, sormen prozesu baten erraiak".

Oier Guillanek egin du antzerkiaz liburua gustuko duen formatuan. Miss karaoke obrako antzestutako testuak lehen atalean. Bigarrenean, azpitituluan jasota datorrena, eszena zehaztasunez kontatu eta haren sormen prozesua azaldu. Eta hirugarrena antzestu gabeko testua, tartean emanaldiko irudiak ere argazkietan jasoz.


«Zigorrak ezin ditu itxi gizarteratzeko bideak, maiz gertatzen den bezala»


Aldi baterako administrari-ofizial eta eskolako atezain lanpostuak betetzeko deialdia egin du Lesakako Udalak

Urtarrilaren 27an bukatuko da administrari lanposturako eskabideak aurkezteko epea eta 28an atezain lanposturako.

Lesakako Udalak administrari-ofizial eta eskolako atezain lanpostuak oposizio-lehiaketa bidez betetzeko izangai zerrendak eratzeko deialdia egin du. Era berean, etorkizunerako lan poltsa ere osatu nahi du deialdien bidez.

Administrari lanpostuak C mailako ordainsariak izanen ditu, eta ondorengo lanak bete beharko ditu: jendea hartzea, ordenagailuak erabiltzea, testu lanketak eta kudeaketa programak erabiltzea bertzeak bertze. Lanposturako nahitaezkoa da euskara jakitea eta EGA titulua edo baliokidea izatea. Titulurik eduki ezean, izangaiak proba bat gainditu beharko du hizkuntza gaitasuna nahikoa duela frogatzeko. Urtarrilaren 27an bukatuko da eskabideak aurkezteko epea. Hemen kontsulta daitezke deialdiaren oinarriak eta aurkeztu beharreko dokumentuak.

Eskolako atezain lanpostuari dagokionez, D mailako lansaria izanen du, eta hainbat lan egin beharko ditu: atezaintzaz eta berogailuaz arduratzea, eskolako giltza guztiak gordetzea eta kontrolatzea, instalazio guztiak irekitzea eta ixtea, solairuetako argiak kontrolatzea, leihoak ixtea… nahitaezkoa izanen da lanposturako euskara jakitea eta ahozko B2 titulua eta idatzizko B1 maila edukitzea guttienez. Eskabidea aurkezteko azken eguna urtarrilaren 28a izanen da, eta oinarri eta baldintza guztiak ikus daitezke hemen.

Deialdien informazio guztia lesaka.eus webgunean dago, eta bertan lor daitezke bete beharreko eskabideak, herriko Udal Erregistroan aurkeztu beharko direnak.